text:
Ora bishita DPL pa busca trabou mester presenta cu “vestuario adecuado” pa asina engrandece oportunidadnan laboral
Mirando cu tin posibilidad pa haya un entrevista laboral inmediatamente!
Departamento di Progreso Laboral kier a informa na tur esnan cu ta bishite pa asina busca un trabou pa medio di Arbeidsbemiddeling en Re-integratie (Jobcenter) cu den cuadro di duna calidad di servicio y un experencia satisfactorio na dunadornan di trabou y buscador di trabou, DPL ta sigui haci su maximo esfuerzo pa asina selecta y ofrece e mihor candidatonan local pa e funcion (nan) cu dunadornan di trabou ta pone disponibel. Ta asina cu despues di bishita DPL pa registra y sondea e posibilidadnan cu un Arbeidsbemiddelaar (consulent) cu exito bo por bin na remarke pa wordo manda cu un carta (drievoud) na bo prome entrevista laboral of sera conoci cu e dunador di trabou. DPL ta intermedia unicamente pa personanan local (esnan cu No tin mester di un permiso pa traha na Aruba), pues pa e motibo aki mester presenta cu un identificacion valido na DPL ora di busca trabao.
Hopi biaha DPL ta constata e diferente obstaculo/contratiemponan cu su clientenan ta encontra ora di busca trabou of tin biaha pa falta di informacion riba por ehempel;
“Entrevista laboral, vestuario adecuado of abilidadnan social pa presenta y convence dunadornan di trabou”. Tambe ta tuma nota cu hopi cliente ta presenta sin documentonan necesario (diploma, certificado, carta di recomendacion etc) y esaki hopi biaha ta forma un obstaculo pa por subi e Mercado laboral cu na e momentonan aki ta exigi hopi.
Mirando cu e prome impresion ta conta hopi y ta bay determina tambe si e dunador di trabou lo haya interes den e buscador di trabou, ta hopi importante pa e buscadornan di trabao laga un bon impresion atras durante nan prome bishita/entrevista. Aki ta referi na con e buscador di trabou ta presenta su mes na e entrevista, con e ta bisti, su actitud y abilidadnan social. Tambe DPL kier a pone enfasis cu ta hopi importante pa ora bishita DPL sali for di cas manera ta “entrevista laboral” ta bayendo mirando cu sa sosode cu e cliente ta haya un oportunidad pa entrevista inmediatamente serca un dunador di trabao despues di DPL pero no ta apto bisti of prepara (documenta) pa por acudi!
Semper mester ta prepara cu tur bo documentonan valido manera identificacion (Cedula) of un documento di Censo fl5,-. Documentonan di estudio, experencia laboral y/of cursonan semper por wordo pidi pa dunadornan di trabou. Ta recomenda tur cliente di DPL pa semper acudi representabel bisti pa asina engrandece e oportunidad pa haya un entrevista laboral di biaha. DPL kier a recorda tur cliente cu e servicio di busca un trabao via Jobcenter ta gratis y ta wordo brinda solamente parti mainta di 7:30 am pa 11:00 am.
Tene bon cuenta cu DPL su meta principal ta pa fungi como un “puente” entre abo y e dunadornan di trabao, pues DPL ta intermedia pero no ta tuma decision ken of cua candidato ta haya e trabao. Esaki ta pone cu e responsabilidad di logra convence e dunadornan di trabao cu abo ta e mihor candidato pa e funcion ta keda na cada cliente, esaki ta encera presenta cu tur documento pidi, un vestuario adecuado/profesional, un actitud positivo, abilidad pa bende bo mes como e mihor candidato y semper lagando un bon impresion atras.
Ban Traha! Ban Progresa!


c: text/html

text:
Prome Minister Evelyn Wever-Croes ta haci un apelacion na comunidad di Aruba pa haci caso di yamada di Gobierno pa loke ta trata precuacionnan cu mester tuma pa cu Corona Virus. “E virus aki y su efecto ta devastador pero e ta den nos man pa pone di nos parti pa evita cu e ta plama”.
Durante ultimo dianan aki a nota liñanan grandi di personanan incluyendo mama cu yiu y hende grandi na supermercado. E ta hopi importante pa enfatisa cu nos grandinan y esnan cu ta delicado di salud ta un grupo di riesgo pa cu e virus aki. Pa ser mas exacto e virus aki por tin un final fatal pa esnan di edad mas halto y cu ta sufri di cualkier enfermedad. Ta hopi importante pa nos uza nos tino y cuida nos grandinan. Ban yuda nan haciendo compras pa nan evitando asina cu nan lo mester sali di nan cas.
Ta di suma importancia tambe pa nos cuida esnan delicado di salud especialmente esnan cu ta luchando cu cancer, pashent di dialise, of cu ta sufri di precion halto ya cu e virus aki cu ta un simple griep pa nos pa nan por ta devastador.
E situacion aki ta uno hopi serio y ta importante pa cada ciudadano duna e atencion necesario na esnan mas vulnerabel pa asina nan no expone nan mes sin cu ta necesario.
Premier Wever-Croes ta pidi comunidad di Aruba pa porfavor no sali si no tin mester. Entrante diasabra dia 21 di Maart lo tin un toque de queda cuminsando di 9 pm te cu 6 am y tambe ta restringi entrada di tur bishitante y residente di pais Aruba. E medidanan aki lo ta valido te cu 31 di Maart. Dependiendo di e situacion lo evalua si mester prolonga esaki.

robotstxt: allowed

filter: keep


text:
Tur mainta bo ta hanjami ta stretch i parti atardi bo ta hanjami ta praktika kosnan di turnen manera:cartweel,arabier kaats, handstand i hopi mas. Ami tin un amor pa turnen i e grupo . Danki kolorido gymnastics pa boso yudansa ku mi ta hopi nas leu di lokual mi tabata.Mi ta konseha tur mucha ku tin un talento ku bo gusta bai pe no give up i lo bo mira e resultado despues.#whitecard #6april2021 #peace and sport#sportsday
-
Un par di dia mi mama tabata kana rondo di sdk anto el a pasa mira e muchanan di kolorido ta hasi turnen.Mesora el a aserkami puntrami shanny bo ke hasi turnen? Mi di kune si paso mi gusta hasi gymnastics.Mesora e siguiente les ku tabatatin di turnen mi a aserka e lider puntra e ki dia mi por inskribi pa kuminsa turnen.
- AN
-


text: Diadomingo anochi a drenta informe di un accidente cu hende herida na e birada banda di Peppep na Buena Vista, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un auto lo a bay dal tras di un Mercedes Benz mande drenta mondi y despues esun cu a causa e accidente a core bay for di e sitio. Debi na e impacto basta fuerte e chauffeur a riicibi un kap banda di su wowo, na yegada di e ambulans nan a atende e victima y a transporte pa hospital pa tratamento medico.


text: Diamars atardi a drenta informe di un accidente cu hende herida banda di e pompstation na Paradera, mesora a dirigi tanto polis como ambulans na e sigio. Na yegada di e patruy a bin compronde cu aki ta trata aki di un accidente cu tres auto envolvi. E Suzuki tabata para na e skina wardando pa e subi caminda bay man robes. Dado momento el a mira un van ta bin di Paradera cu velocidad basta halto. El a dicidi pa para, pero un auto berde, un KIA Rio, biniendo for di Piedra Plat a bira na su man robes, pa bay e stacion di gasolin, dilanti di e van, cu e consecuencia cu e van a dal den e auto berde y e auto berde a bin dal den e Suzuki. Debi na e impacto 3 persona a resulta herida di cual un di nan hasta a perde djente, un otro persona tabata tin brasa fractura y e di tercer herido no ta conoci ki lesion exactamente e tabata tin. Tambe tabata tin un mucha chikito di mas of menos 3 aña, kende tambe a resulta herida. Na yegada di e ambulans nan a atende e heridonan. Tabata tin varios ambulance na e sitio. Tur tres herido a bay hospital pa ricibi tratamento medico avansa. Daño material ta considerabel.


text: Diahuebs mainta a drenta informe di cu un yiu a bira rebelde na cas y no kier a bay school, mesora a dirigi un patruya na e sitio. Na yegada di e patruya mesora a mustra e hoben cu e mester bay school si no lo bin consecuencia pa e mes. Polis a pone e hoben su cabez na waterpas y mesora e mucha a compronde y di su mes ela subi e patruya y polis a bah’e na school y a wak e drenta paden te den e klas unabez eynan ela sinta cabez. E oficialnan a haci un bon trabao y a pone den un instante e hoben riba e “RIGHT TRACK” mayan sigur e hoben lo ta agradecido locual nos polis a haci p’e!


text: Dialuna mainta a drenta informe di cu lo mester tini un adicto ambulante ta spray verf riba edificio di Censo y demas muraya den Schoolstraat y Wilhelminastraat, mesora a dirigi polis na e sitio. Na yegada a encontra diferente muraya cu a wordo sprayed riba dje cu verf u e palabranan “vota wat wel”. Bentana di edificio di Censo tambe a wordo spuit. Segun trahadornan di Censo un adicto ambulante a cana yega cu bleki di spray di verf y a cuminsa spray bentana y tambe muraya rond ora e tabata cana bay. Polis a encontra e Adicto den un Paris restaurant y a detene pa e acto cu ela hasi, a encontra e bleki di spray verf tambe den su pertenencianan y a confisca esaki.


text:
DEN HAAG – Pa sekretario di estado Knops (Relashonnan den Reino) Aruba i Kòrsou no por konta ku sèn di Hulanda pa akohida di refugiado Venesolano. “No ta nos responsabilidat.”
Promé minister Evelyn Wever-Croes di Aruba anteriormente a atvertí ku ‘miles’ di refugiado lo bini e isla si e situashon na Venezuela sali for di man. Tantu e minister di hustisia di Kòrsou komo e promé minister arubano ke pa Hulanda apartá sèn pa por oumentá e posibilidat di akohida.
Hulanda por lo pronto ke yuda solamente ku ‘konosementu i kompetensia’ den e área di imigrashon i asilo. “Nos no ta laga e islanan pa nan kuenta, pero esei no ke men ku ta pa tur kos Hulanda lo habri pòtmòni”, segun Knoops.
Mas Venesolano
E instanshanan di gobièrnu lokal ta mèldu ku mas i mas venesolano ta hui pa e islanan pa motibu di e krísis ekonómiko i polítiko den e pais bisiña.
E miembro di Tweede Kamer André Bosman anteriormente e siman aki a hasi pregunta por eskrito na e sekretario di estado tokante e situashon.


text:
“Tomati : Contra di cancer di prostaat”
“Tomati : Contra di cancer di prostaat”
“Dia 6 di nos projecto BarbaRosa”
Awe ta dia 6 di nos projecto BarbaRosa, cual tin como meta pa recauda fondo y conscientisa pueblo riba e salud di e ser masculino y alabes duna sosten na tur esnan cu ta luchando of cu a perde e lucha contra di cancer.
Nos colega Randy Maduro (AKA BarbaRosa) ta still going strong cu su barba, aunque nos por scuche ta keha untiki pa motibo di e grawatamento.
Manera cu nos a anuncia, pa cada dia cu BarbaRosa keda sin feita su barba, empleadonan y tur esnan interesa lo duna un florin cual riba dia 2 di december lo wordo otorga como donacion na Edmund Harms Foundation. Esaki lo wordo haci durante nos celebracion di “Mercado y Bazaar di Pasco” cu lo tuma lugar na Santa Rosa mes. Riba e dia aki lo tin un personahe publico riba stage cu lo feita BarbaRosa su barba.
Tips di dia : Tomati : Constra di cancer di prostaat
Manera hopi hende sa, e consumo di tomati ta sumamente benificioso pa e salud humano.
E tomati ta contene un cantidad halto di anti-oxidante, yama Lycopene, cual ta primordial den e combatimento di cancer, specialmente cancer di postaat.
Den un estudio conduci pa Harvard University na Merca, invenstigadornan a saca afor cu hombernan cu ta consumi 10 of mas serving di cuminda basa riba tomati (manera entre otro sauce di tomato, ketchup, chili, sauce di pasa) ta reduci nan chance pa haya cancer di prostaat cu 35%, compara cu hombernan cu ta consumi menos tomati. E estudio tambe a mustra riba e hecho cu Lyopene (anti-oxidante den tomati) ta traha aun mas hopi den hombernan cu ta den e etapa avansa di cancer di prostaat.
Tin hopi manera facil pa consumi tomati (y e benificio cu e berdura aki ta trese cune). Por usa esaki como sauce den pasta, den juice of como berdura den salada.
Tomati ta un mata cu por wordo facilmente planta na cas y asina haci su consumo uno diario y facil.
Na Santa Rosa nos tin simiya y foyetonan informativo con pa planta mata di tomati den bo propio cura.
Nos ta spera cu tur hende por tuma bon nota di nos conseho di dia, y asina juda combati cancer di prostaat.
Tur nos amigo, Agricultor, Criador y Piscadornan cu kier uni cu nos den e bunita causa aki, por tuma contacto cu Ludwig Rasmijn na 585 81 02 of dor di manda nos un mensahe riba facebook.
“BAN SOSTENE NOS CULTURA, PRACTICA CRIA, PESCA Y AGRICULTURA”


text:
ORANJESTAD (AAN): Aruba ta bira e base importante den reino pa por certifica K-9 di polis.
Tabata riba peticion di ex altocomisario di polis Señora Vanessa Tjon-Kock cu a haci e peticion na Vianney Coffie di unidad canino (K-9) di Cuerpo Policial Aruba pa recluta dos persona cu tin background di cacho pa por pasa un trayectoria di estudio pa por bira keurmeester oficial di Aruba.
E keurmeester su tarea ta pa traha imparcial pafor di e unidad canino (K-9) di Cuerpo Policial Aruba.
E dos personanan aki tin e tarea di certifica e caninonan di Polis. “Nan ta practicamente bira e hueznan, nan ta’sun cu ta keur e systema, e ley y e reglanan Hulandes cu nos ta traha cu ne ”, ta loke Vianney Coffie a bisa, kende ta instructor oficial di unidad canino (K-9) di Cuerpo Policial di Aruba y esun oficial di Aruba.
Despues di un trayectoria largo Vianney ta orguyoso pa prome biaha den historia di Aruba y den Reino cu Aruba tin su propio keurmeersternan. E dos keurmeesternan aki a pasanan opleiding cu a tuma lugar na Aruba riba un nivel internacional. Tur esaki bou guia di Scol di Polis E.Y. Watty Vos.
Scol di polis E.Y. Watty Vos tabata encagra cu e certififacion y tambe conduci diferente reglanan abase di systema huridico.
Esaki ta un oportunidad grandi cu pais Aruba ta logra haya su dos keurmeester. Cu e logro aki riba nivel internacional tur pais bisiña y of nos islanan ruman no mester bay leu di cas pa por certifica nan K-9 polis. Aruba mes tin dos persona ampilo experencia riba e tereno aki.
https://diario.aw/categories/noticia/policial/aruba-awor-tin-dos-keurmeester-oficial-pa-certifica-k-9#sigProId76cd201e92


text:
Oranjestad-Ministerio di Cultura, Departamento di Cultura Aruba y Grupo Corector di Papiamento cu sosten di UNOCA a organisa recientemente e competencia di Arte di Palabra cu un bes mas a sa di ta un exito.
Arte Palabra di e forma aki kier aporta pa stimula y promove bon uzo di Papiamento den nos comunidad y na mesun momento stimula specialmente e hobennan pa nan crea obranan skirbi den Papiamento.
E aña aki e competencia aki cu a tuma lugar riba 29 di maart na Cas di Cultura, a conta cu un total di 27 participante. Tur aña e acogida bou di e hobennan ta mas grandi, pues esaki a keda demostra tambe na e calidad di produccion cu a wordo entrega y presenta tambe. A conta cu hobennan di diferente scol secundario cu a presenta nan cuenta cortico y poesia dilanti un publico grandi.
Den categoria di poesia original, skirbi pa e alumno mes di klas 1 y 2: na promer lugar a keda Margelin Martijn di Colegio San Antonio cu su rima comico ‘E pushi pulushi’, na di dos lugar a sali Alan Monte di Maria College cu su obra ‘Tempo di mi tempo’ y na di tres lugar a keda Stacey Jacobs cu su poesia ‘Un mucha’.
Den e categoria di poesia original, skirbi pa e alumno mes di klas 3 – 6 / EPI 1-2: na promer lugar a keda Genesis Ramirez Boom di Maria College cu su obra impactante ‘E glas’, na di dos lugar a keda Milanchely Richardson di Maria College cu su obra ‘Amor y bida’ y na di tres lugar a keda David Quant cu su obra ‘Un carta na mi hobennan’.
Di e categoria di cuenta existente pa alumno di klas 1 y 2: e ganador tabata Oriana Baez cu e obra ‘Amiganan te morto’.
E ganador den e categoria di cuenta original, skirbi pa e alumno mes di klas 1 y 2 ta Mirzah Manga Gomez di Colegio San Nicolas cu su obra masha impactante ‘Secreto’.
Finalmente den e categoria di cuenta original, skirbi pa e alumno mes di klas 3 – 6 / EPI 1-2: na promer lugar a keda Chavel Hernandez di Maria College cu su cuenta ‘Forsa’ y na di dos lugar ‘Alexandra Lopez di Maria College cu su storia ‘Con mi ta haci’.
E ganadornan den cada categoria lo bay representa Aruba na Curaçao diasabra di 12 di april 2014 y lo competi cu e ganadornan di Corsou y di Boneiro
Pa medio di esaki comision organisatorio di Arte di Palabra Aruba kier a gradici un y tur cu di un of otro manera a aporta na e actividad exitoso aki. Specialmente kier a gradici nos sponsornan UNOCA, SETAR, Complete Logistics, Digicel, Romar Trading, Cool F.M., Elmar y De Wit & Van Dorp.
Alabes Minister di Turismo, Transporte, Sector Primario y Cultura, Departamento di Cultura Aruba y Grupo Corector kier a desea tur nos hobennan di Aruba hopi exito na Corsou.


text:
Oranjestad – Den luna di januari, e club di pesas TNT-Gym a recorda e hecho cu 40 aña pasa a funda e prome club di hisamento di peso na Aruba. Como e club di hisamento di peso mas bieu na Aruba, a celebra e ocasion special aki diadomingo 22 di maart. Na banda di a cumpli 40 aña di existencia, e honra dos miembro cu a lo largo a bira dos baluarte cu te dia di awe ainda ta activo den dicho club. Nos ta referi aki na Sr. Theo Bareño y Sr. Hugo Themen kendenan tin un trayectorio largo den e deporte di hisamento di peso.
Durante di e competencia di hisamento di peso celebrando nos Himno y Bandera a duna un reconocimento special na e dos personanan aki cu henter nan bida a dedica na e deporte di pesas. Cuarenta aña pasa, sr. Theo Bareno a funda TNT-Gym cu nan prome localidad na St Anna School, despues a muda pa Noord Sport Centrum(awendia C.D Frans Figaroa) unda nan ta establece. Di otro banda sr. Hugo Themen for di aña 1978 a representa Aruba internacionalmente den e Weganan Centro Americano y del Caribe cu e seleccion di Antias y te dia di awe ainda ta activo den competencianan internacional den e categoria di Masters. Pa su dedicacion na e deporte di pesas, Hugo Themen a ricibi e condecoracion como Ridder in de Order van Oranje Nassua esaki na aña 2003. Na 2005, International Weightlifting Federation ta honra Hugo Themen y Theo Bareño cu e prestigioso Golden Award.
Un palabra di pabien ta bini di parti di Lotto, e loteria di Aruba kende ta felicita Theo Bareno y Hugo Themen pa nan aporta di 40 aña duna na e deporte di hisamento di peso.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Oranjestad – Diabierna atardi, Jerehm Campbell hunto cu sufamia, campañadornan y candidatonan di PartidoMEP, a sali for di Cede di Savaneta den unparadadireccion CEDE di MEP Santa Cruz. Aki, den unrueda di prensa, el a wordolansaoficialmentecomocandidatoriba e listavictorioso di MEP.
Famia:
Jerehm Campbell a nace y crece den e bario di Pos Chiquito. Su tata ta un meneer di scol di MTS pa hopi aña y su mama semper a disfruta di ta un ama di cas pa cuida Jerehm y su dos rumannan. Jerehm ta casa y ta tata di 6 yiu y dos nieto.
Educacion y trabou:
Jerehm tin educacion y experiencia amplio riba e tereno di salubridad publico y principalmente riba tereno di cuido mental y adiccion. E la studia enfermeria na Aruba y a termina su estudio na Hulanda den enfermeria social psychiatrico.
Despues di su estudio, el a regresa Aruba y a traha na Directie Volksgezondheidszorg y despues na Coordinatiebureau Drugsbestrijding, como hefe na Centro Dakota. Tambe Jerehm a obtene su Pedagogisch-Didactische Getuigschrift (PDG) na IPA.
Meta den politica:
E trabou cu Jerehm ta desplega diariamente aki na Aruba, a pone realisa cu tin hopi problemanan social y hopi hobennan den adiccion cu ta bayendo den mal direccion. E nececidad pa un mehoracion den nos sistema y ta parti di e cambio pa miho a dun’e e empuhe pa e subi riba lista di Partido Movimiento Electoral di Pueblo y traha pa e pais aki riba e tereno social principalmente.
Su Vision:
- Bini cu mas actividad nan deportivo, creativo y recreativo pa hoben nan den tur distrito pa evita nan cay den maldicion of adiccion, principalmente den bario nan unda criminalidad bou nos hobentud ta halto.
- Bini cu un programa di enseñansa pa hoben nan cu a drop out (beroepsgericht onderwijs)
- Bini cu un centro/opvang pa hoben nan cu a cay den adiccion (Aruba no tin/conoce un centro di rehabilitación pa hoben nan cu un problema di adiccion).
Pa masinformaciontocante e candidatoaki, siguinosribanospagina di facebookMEPofficial.
PartidoMEP ta yamaJerehm Campbell bon bini den nosPartidoprestigioso y ta deseeturexito den e campaña electoral aki. Huntonos ta bay pa e cambio sin miedo!


text:
Zona di Konvergensia Inter Tropikal
Zona di Konvergensia Inter Tropikal òf Inter Tropical Convergence Zone (ITCZ) ta un area di mas òf mes 100 te 500 km hanchu.Pa duna un splikashon ta kiko ta pasa durante di un aña den e klima tropikal mester e kuminsa ku midí di grado di latitut.E liña ekuador ta haya e sifra di 0,fo'i aki bai 23.5 grado di latitut nort ekuator i 23.5 grado di latitut sùit di ekuator ta zona intertropikal.E ta zona di mas importante riba mundo,pero e tin su peligernan, Ta un zona instabil aki tin mas ku 40.000 mil tempestat ku yobida pa dia riba banchi aki ront mundu i ta surgi mas of mes 50-70 orkan pa aña.Komo ku den zona tropikal aki rayo di solo ta na su máksimo, E zona ITCZ aki ta mové tras di posishon di solo,ku retraso di dos á tres luna te na su posishon máksimo.Asina e posishon di solo ta na nort,e zona (ITCZ) ta mové fo'i mart te ½ september pa nort kaminda ku e airu kayente di solo ta i otro banda meskos ora solo ta na sùit e ta mové fo'i ½ september te februari pa sùit.
PasatEditá
Den ITCZ no tin hopi bientu tur ora,nort di ekuator bientu ta supla fo'i nortost pasat i parti sùit bientu ta supla fo'i sùitost pasat.Tur dos bientunan di pasat ta surgi den kombinashon di e area nan di preshon aire.Den bisendario nort of sùit di ekuator ta dominá e area di preshon aire bou i na 25 te 35 grado di latitut ta dominá e area di preshon aire haltu di sùbtropikal.Den tropiko ta interesante pa sa ku ITCZ ta suak òf fuerte,mas fuerte e ta, mas yobida i mas leu e banchi ta bai nort òf sùit.E saki ta dependé di e area di preshon aire haltu ora e ta donimá,e ITCZ ta keda mas serka di ekuator,pero si e area di preshon aire haltu ta suak,e ITCZ ta keda mas leu fo'i ekuador,e chèns pa okashoná hopi tempestat ku yobida den region aki ta mas grandi.Asina ku formá un depreshon tropikal den zona di ITCZ chèns pa e bira tormenta tropikal òf un Horkan den e region ta hopi mas grandi. Riba tera e zona di ITCZ ta yega mas leu foí ekuador ku riba laman,na ½ september ITCZ su punta maksimo riba tera ta 25 grado di latitut nort te meimei di China i na parti sùit su punta maksimo riba tera ta 20 grado di latitut sùit te riba Outralia. Riba potretnan di satélite por miré bon kla,kon leu e banchi kòrá òf blou ta yega,komo tera ta bira mas kayenté ku e masal awa di laman e no por alkansá e temperatura ei.Den tempu di El Niño tin parti di mundu ku e ITCZ no ta yega ni sùit di ekuador.


text: KRALENDIJK – Direktor general di komunidat di skol Boneriano (SGB), sr Frans van Efferink a papia resientemente i splika di e situashon nobo, ku ta bai atendé ku hóbennan na skol, awor poko diferente for di pasado. Van Efferink: ”Meskos ku tur hende na Boneiru nos tambe ta poko asombrá ku muchanan no mester tene distansia sosial. Nos ta komprondé pasobra na Boneiru no tin e vírùs. Nos a opta pa muchanan haña lès den su totalidat e lastu temporada di aña eskolar. Awor tin èkstra atenshon pa loke ta trata e parti di limpiesa di e klasnan. Otro kos ku skol ta pèrkurá pe, pa na diferente sitio tin awa, habon i ‘hand sanitizer’ pa muchanan laba man ku regularidat. Nos a palabrá algun situashon ku nos mester tene nos mes n’e, i no ta bai pèrmití grupo di mas ku 50 studiante huntu na un sitio na skol. A hasi kambio na e momentu di pouze, pa evitá ku hopi mucha ta topa. Na Liseo Boneriano e ta poko mas difísil debí ku e tereno ta poko chikitu. Den klas no ta problema, sinembargo riba tereno pafó di klas mester a hasi diferente ahuste pa evitá ku hopi mucha ta topa. Ta hasi diferente ahuste pa logra mihó posibel pa loke ta trata distansia sosial. Na MBO tin ku bai pone bon atenshon debí ku mayoria hóben ta 18 aña òf di mas edat, i aki si mester tene distansia sosial” direktor di SGB van Efferink a bisa.


text: KRALENDIJK – Algun outomóbilista ta remarká ”kon ta posibel ku ta pèrmití pa e tipo di vehíkulonan manera tin riba potrèt kore riba nos kayanan legalmente”. Segun e hendenan, e vehíkulo no ta apropiá pa kore riba kaminda públiko. Nada kontra esnan ku ta manehá e vehíkulo, sinembargo nan a kumpra òf traha e kos i siguré na un kompania di seguro, kumpra number meskos ku tur otro vehíkulo i nan ta legal riba kaya. E pregunta ta, ken ta pèrmití òf kontrolá e vehíkulonan i a pèrmitínan pa kore riba kaya? Segun ekspertonan den e materia, pa bo sigurá un vehíkulo e mester tin lusnan di indikashon, lus di dilanti, lus di patras pa señal di brek i pa anochi. Sinembargo e vehíkulonan aki no tin’e. Kua ta e kompania di seguro ku a bai di akuerdo pa sigurá e vehíkulonan aki ta otro pregunta. Algun luna pasá un kantidat di regla i diskushon pa kontrolá garoshi pa kore na bahada di seru di Karpata. Gobièrnu a pone regla estrikto ku mester kontrolá tur, sinó no ta posibel organisá e aktividat ku ta den un área será kaminda no tin tráfiko. Bèrdat ta importante i na su lugá, pa kontrolá i asina evitá ku algu ta bai inkorekto ku tur e konsekuensianan. E pregunta di esnan ku ta remarká tokante e vehíkulonan plat di 3 wil ku ta legalmente supuestamente riba kaya, ken a kontrolá nan? Si ta kontrolá garoshi ku ta bai kore den un área reservá ku tur tipo di regla, ken a pèrmití pa laga e vehíkulonan aki kore riba kaya? Kaminda mester kontrolá, a laga tur kos pasa bai, òf esnan ku a kontrolá no tin konosementu di e materia. E vehíkulo di 3 wil riba potrèt ta spesífikamente pa “drift” i “fever”. E vehíkulo tin 1 wil grandi dilanti i 2 wil chikí patras. Kualke mucha por rekonosé esaki. Polis, gobièrnu i esnan ku ta kùr vehíkulo, no por a rekonosé esaki? Aparte ku nan no ta apropiá pa kore riba kaya, nan ta algu peligroso debí na e forma ku nan ta, esta hopi plat. Kisas shofùr di e vehikulonan plat aki no ta para ketu na e peliger ku nan ta hinka nan mes aden, pero bida di otro tambe. ”Nos ku ta outomóbilista pará pa sali na un punta di hanchi no ta mira e vehíkulo plat aki si e ta patras di kualke outo, i pakolmo ta ‘spin’ ku esaki riba kaya”, ta entre otro loke algun persona a remarká i a pidi pa Radio Live99 duna atenshon na esaki. Radio Live 99.9 FM a papia ku polis di tráfiko i a bisa ku tin atenshon pa e situashon.


text:
Eddy Paris:
-“THE LADY IN THE ARENA”-
Luchando pa un causa ta uno noble pa su Pais!
Hulanda— Señor Eddy Paris a expresa su mal contento cu Gobierno di Hulanda pa e forma no democratico y falta di transparencia cu ta actuando contra nos pais. Alabes, señor Paris ta elogia nos Prome Minister Evelyn Wever-Croes pa e manera cu el a Sali den e arena pa enfrenta e situacion aki den Conseho di Minister di Reino na Hulanda diabierna awo.
Señor Eddy Paris: “Mi no por keda sin expresa, un biaha mas, mi admiracion pa un gran dama y lider kende awe a yega Hulanda pa enfrenta mañan un Rijksministerraad cu via un manera cu ta carece di principionan democratico kier kita e poder di nos ciudadanonan y nos Parlamento y pone esaki den man di un Troika; 3 ambtenaar na Den Haag.
Ta facil pa para na banda, sconde na cas, y critica. Pero manera e speech mas popular di Presidente Mericano “Teddy” Roosevelt a bisa na aña 1910; “no ta esun cu ta solamente para un banda y critica ta conta, tampoco esun cu ta punta dede riba e posibel fayonan humano (di nos Premier), no, e credito ta bay na e persona cu ta durf di drenta e arena, e credito ta bay na e persona cu ta purba cu su sudor y hasta sanger pasobra e sa cu e causa ta uno noble pa su Pais!”
Ami no ta contra un supervision financiero. Sinembargo mi ta contra e falta di transparencia di parti di nos EU Member-State Hulanda, cu ta actuando encontra di tur principio democratico!
Mi a consulta algun dia cu expertonan huridico di EU Commission encarga cu Overseas Countries and Territories of the EU, tambe cu OCTA (Association of the Overseas Countries and Territories of the EU) y awe mes un carta lo sali pa e Presidente di Comision Europeo - Sra. Ursula von der Leyen pa denuncia e falta di principionan democratico y falta di bon boluntad di parti di Hulanda.
Copia di e carta aki lo bay tambe pa Commissioner Urpilainen (encarga cu OCTs) y pa Member European Parliament Rafaela (NL) y Bijoux (FR), tambe pa European Parliament OCT Friendship Group.
Como futuro Presidente electo di e Comite Ehecutivo di OCTA lo mi percura tambe pa e Joint World Bank- IMF Debt Sustainability Framework for Low-Income Countries bira un prioridad riba nos agenda. Asina so nos lo por garantisa tambe cu Aruba lo por cumpli cu nos obligacionnan financiero, cumpli cu e UN SDGs pa aña 2030 y e von der Leyen Agenda pa un Union Europeo -inclusivo- dus pa extension tambe Aruba!”.


text:
KRALENDIJK – Kolegio Ehekutivo den un karta dirigí na hunta di Komisario i gerensia di Bonaire Holding Maatschappij NV ta reakshoná riba e karta ku resientemente a wòrdu mandá pa Sekretario di Estado, Raymond Knops, i Parlamento Hulandes:
Apresiabel Hunta di Komisario i Gerensia,
Ku referensia na e karta di e gerente temporal di BHM NV pa sekretario di estado sr Raymond Knops ku fecha 14 di aprel 2020, nos ta informá bo lo siguiente.
Ku desapunto i asombro nos a tuma nota di kontenido di e karta di kua a manda cc pa e gerensianan i e Huntanan di Komisario di BHM, TCB, TELBO, Selibon, BONLAB, BOG, Konseho Insular, Representante di Reino interino, USIBO, Komishon di Tweede Kamer pa Relashonnan den Reino, i Tweede Kamer. Nos a komprendé ku e gerente temporal mes tambe a manda e karta aki pa medionan di komunikashon lokal.
Entretantu desde novèmber 2019 nos a tuma hopi akshon pa siendo akshonista aktivo desaroyá un bon relashon ku nos kompanianan di gobièrnu i sigur nos ta konsiente ku konhuntamente ainda tin hopi trabou pa hasi. Tur dia nos ta traha riba esaki. For di e karta nos ta lesa ku e gerente temporal di BHM NV tin problema ku e eskoho ku Kolegio Ehekutivo a hasi pa duna forma na su ‘governance’. E eskoho no solamente a bini despues di rekomendashon di e rapòrt di crmliNK (riba enkargo di BZK), pero tambe Kolegio Ehekutivo konsientemente a skohe pa sigui mayoria di e munisipionan di Hulanda. Esakinan tambe ta hasi nan ‘governance’ den e departamentunan ku a keda establesé pa e meta aki. Pa e gerente temporal, despues di a aseptá e tarea aki, públikamente ekspresá su insatisfakshon i krea sospecho tokante eskoho i manera di traha di Kolegio Ehekutivo (i den e kalidat ei akshonista), no ta na interes di e Kompania Anónimo i Entidat Públiko Boneiru. Banda di esei Kolegio Ehekutivo ta responsabel pa e sistema independiente di traha. Den e karta ta akusá e ‘kwartiermaker’ di hopi kaso. Nos ta distansiá nos mes di e asumshonnan fuerte i inkorekto aki di e gerente temporal.
Dentro di poko nos lo yama un reunion di akshonista i pone e tópiko aki riba agènda. Alabes e funshonamentu di BHM NV tambe ta bou di atenshon grandi relashoná ku e rekomendashonnan ku e rapòrt ta deskribí. E reunion di akshonista ta e úniko órgano pa papia tokante kompanianan di gobièrnu i di e manera ei duna importansia na ‘good governance’.
Mirando e firma bou di e karta, por lo pronto nos ta asumí ku e ekspreshonnan den e karta ta pertenesé solamente na e gerente temporal i no ta prosedente di e Hunta di Komisario di Bonaire Holding Maarschappij NV. Nos ta hasi un yamada riba bo pa ehersé tantu e interes públiko komo e interes empresarial di BHM NV na un manera responsabel.
Atentamente,
E karta ta firmá pa gezaghèber Edison Rijna i Sekretario Insular.


text:
Oranjestad-Despues di 9 luna e presupuesto di pais Aruba a wordo trata den parlamento di Aruba. E tawata un presupuesto cu pa promer biaha den historia gobernador di Aruba a manda esaki bek pa gobierno. Un presupuesto irrealistico caminda a usa cantidad di stelposten y tambe un presupuesto di medida caminda cu gobierno a scohe di bai castiga esnan mas vulnerabel den communidad y caminda gobierno ta schuif tur e problemanan cu e mes a ocasiona den scochi di pueblo.
Pa hopi tempo nos por a constata cu e gobierno aki a hiba un maneho financier irresponsabel y cu prioridadnan robez. Awe henter e pueblo ta wordo confronta cu e mal maneho aki. Pa ilustra e mal maneho aki ta pone e tabel aki bao caminda por wak desde anja 2007 e nivel di gasto den e presupuesto di gobiernonan. Despues di analiza e tabel aki cada cuidadano por wak con irresponsabel e gobierno di Mike Eman a gasta placa. Nan a gasta placa cu pais Aruba no tawata tin. Mas tristo den henter esaki ta cu a gasta placa den prioridadnan robez manera e tram, Green Conference, Europe meets America., viahamento, voorlichting en promotie y deskundig advies.


text:
Departamento di Pesca
Si nos analisa e historia y custumber di piscamento y e influencia cu esaki tabatin y tin ainda na Aruba, nos ta yega na conclusion cu piscamento ta forma parti integral di Aruba su cultura.
Piscamento ta e di dos ofishi mas biew na mundo, cual ta conta pa Aruba tambe, esaki a wordo demostra dor di excavacionan cu a wordo haci full rond di Aruba. Na momento cu colonialistanan Europeo a pone pia riba Aruba pa prome biaha, nan a nota cu parti grandi di e alimentonan tabata proven di lama.
E herencia cultural di piscamento ta fuerte den e character di e Arubianonan, cual por wordo mira na e hecho cu lugarnan di pisca, sitionan pa subi, baha y sconde boto durante mal tempo a keda hopi consistente durante e siglonan.
Desde inicio DLVV a pone infasis riba e necesidad pa hisa e aspecto di concientisacion di seguridad riba lama. Regularmente DLVV y Centro di Pesca Hadicurari ta duna charlanan tocante e seguridad riba lama y ta encurasha piscadornan pa prepara nan mes pa cualkier eventualidad.
Un di e puntonan cu DLVV ta pone hopi infasis riba dje ta pa tur e piscador percura cu un hende na tera sa di nan paradero y orario di regresa tera, esaki lo haci un mission di Search and Rescue hopi mas facil y cu posibel resultadonan positive.
Peskeria tin un balor grandi pa Aruba, y pa tal motibo DLVV tin como meta pa guia esaki den un direccion sostenibel.


text:
WILLEMSTAD – Kòrsou ta sera konosi ku un fenomeno nobo: ‘Co-Working Space’, introdusí pa Startup Curaçao, un plataforma ku ta yuda empresarionan riba nan kaminda pa bira eksitoso. Den praktika Startup Curaçao ta un komunidat di empresario ku ta topa otro pa logra metanan komun ku ta benifisia sektor empresarial lokal.
E fenomeno di ‘Co-Working Space’ mester resulta den mas stimulashon i eksito di empresarionan nobo na Kòrsou. Den eksterior komparti espasio di trabou ta konosi I popular.Na Kòrsou den lokalidatnan kompletamente restoura, ekipá i espasioso di Stadsherstel na Skalo, e empresarionan por komparti nan ambishonnan.
Nevita Mezas di Startup Curaçao ta splika dikon Kòrsou ta benfisiá ku e proyekto aki
Startup Curaçao su meta ta pa konektá empresarionan kaminda ku falta konekshon. Nevita Mezas ta splika ku ta difisil pa haňa informashon na Kòrsou. Ta pesei e plataforma ta boga pa trese tur e partidonan huntu. Den praktika kualke problema ku e empresarionan tin, nan por aserka Startup Curaçao.
E kuater puntonan ku Startup Curaçao ta konsentra riba dje ta: ‘Co-Working Space, Plataforma pa Siňa, Plataforma pa Inverti i Plataforma pa Evento. Startup Curaçao ta konvensi ku ta dor di sostene otro, kolaborá i konstrui huntu, empresarionan por logra nan meta. Aktualmente tin mas o menos 15 empresa nobo ku ta partisipa den Startup Curaçao.
Dia 24 di april awor Startup Curaçao ta organisa na Skalo, un kombinashon di un evenementu di netwerk ku algun oradó ku apertura di un ‘Co-Working Space’. Algun instansia ku ta stimula sektor empresarial ta presente pa duna informashon. Ta trata di entre otro Kamara di Komersio, Korpodeko, JCI, MEO, CX Pay i CITI.
Outor Dulce Koopman


text:
Oranjestad - Den mundo di biahe, a nota cu boekmento di ticket di biahe via Expedia, por boek hotel tambe hunto y haya mas descuento. Esaki ta algo creciente.
Prome Minister Mike Eman Contento Y Gradici Na Tur Esnan Envolvi Den Futuro MFA Savaneta
ORANJESTAD - Enfoke di Minister President Mike Eman tabata mas riba e satisfaccion y oportunidadnan cu MFA ta representa pa e bario y tur esnan envolvi, na mommento cu a devela e borchi simbolisando inicio di construccion na Savaneta.
Gobierno kier cambia Ley Di Seguridad na pia di trabao
ORANJESTAD - Parlamento di Aruba conoce un commision special di seguridad na pia di trabao cu ser lanta mirando preocupacionan grandi cu tin pa seguridad na pia di trabao especialmente accidentnan.
Minister Bermudez ta falta banco central respet
ORANJESTAD - Te ainda no tin un claridad riba e diferencia entre e cifra di deficit presenta pa Gabinete Eman y e esun presenta pa Banco Central pa e mesun aña.
Turismo pa april a keda stabil apesar di ausencia di semana santa den e luna aki
ORANJESTAD – Cu un total di 98.823 bishitante. Pa luna di april, Aruba su turismo a keda stabil cu un bahada leve di 781 bishitante compara cu e mesun luna na 2015.
Heropening raffinaderij Aruba definitief
San Nicolas - De raffinaderij in Aruba wordt heropend. Dit is het resultaat van een akkoord tussen Aruba en de Amerikaanse oliemaatschappij CITGO, dochterbedrijf van het Venezolaanse staatsoliebedrijf PDVSA.


text:
Ofisina Sentral di Estadístika
E tarea di e Ofisina Sentral di Estadístika (CBS) ta pa kolektá, prosesá i publiká datonan estadistiko konfiabel i koherente pa práktika, maneho i siensia.
Ademas di e responsabilidat pa e estadístikanan (ofisial) di Hulanda Oropeo, CBS ta enkargá tambe ku produkshon di estadístikanan di Oropa (komunoutario) i estadístikanan pa Hulanda Karibense.
E ofisina di CBS na Boneiru ta e punto sentral pa e kolekshon di datonan i e publikashon di e estadístikanan. E análisis i prosesamentu di informashon estadístiko ta tuma lugá den e establesimentunan di CBS na Den Haag i Heerlen.
Lugá spesial
Espesialmente CBS tin un lugá importante den e struktura di gobièrnu hulandes. E independensia di CBS ta garantisá na dos manera. Di un banda CBS ta un asina yamá Órgano di Atministrashon Independiente (ZBO), kaminda CBS ta konosé un propio presupuesto i ta prepará un programa di trabou independientemente. Di otro banda tin e ‘Lei riba e Ofisina di Estadísktika Sentral’, e base legal unda e lugá di CBS den komunidat ta determiná.
Pero den e konstelashon di estado hulandes, e minister di Asuntunan Ekonómiko ainda ta responsabel polítikamente pa legislashon i presupuesto. Meskos ta konta pa e mantenshon di e kondishonnan pa un produkshon independiente públiko di estadístikanan kualitativamente bon i konfiabel.
E informashon ku CBS publiká, ta enserá hopi aspekto sosial, di indikadónan makroekonómiko manera kresementu ekonómiko i preisnan di konsumidó, te ku e situashon di entrada di personanan i famianan. E informashon aki ta libremente disponibel pa tur hende. CBS ta garantisá den esei e privasidat di kompanianan i personanan.
Estadístikanan relashoná ku Hulanda Karibense ta disponibel riba Statline (e databank elektróniko di CBS) bou di e tema: Hulanda Karibense. Den Statline bo mes por forma tabèlnan i grafiknan. Tur informashon ta grátis i fásil pa print òf download.


text:
Enseñansa special ta reparti den:
- Enseñansa pa mucha cu tin dificultad pa siña (MLK);
- Enseñansa pa mucha cu tin hopi dificultad pa siña (ZMLK);
- Enseñansa pa mucha sordo y mudo.
Alumno di MLK y alumno cu problema di oido despues di a termina enseñansa special por sigui enseñansa na Educacion Profesional Basico (EPB). Mayoria bes nan ta drenta den e educacion pa Aspirant.
Directiva y Scol
Tin 4 directiva di scol cu conhuntamente tin bou di nan auspicio 5 scol di enseñansa preparatorio:
Dienst Publieke Scholen (DPS)
- Emmaschool (MLK)
- Scol Paso Pa Futuro (MLK)
Stichting Katholiek Onderwijs Aruba (SKOA)
- Caiquetioschool (MLK)
Stichting voor Verstandelijk Gehandicapten Aruba (SVGA)
- Skol Dunaman (ZMLK)
Stichting Slechthorenden Aruba (SSA) / F.E.P.O.
- Skol Scucha Nos


text:
Den su discurso den e Congreso virtual di “Global Summit of Women”:
PROME MINISTER A ENFATISA CU HENDE MUHENAN TIN E CAPACIDAD PA LIDERA DEN BON Y DEN MAL TEMPO
Prome Minister Evelyn Wever-Croes un biaha mas tawata un orado na e
Congreso virtual di “Global Summit of Women” cu a tuma luga diamars mainta na unda varios lider femenino di diferente pais a participa. Prome cu su discurso, Premier Wever-Croes a tuma e oportunidad di gradici Irene y e comision organisado pa e invitacion aki na unda cu e por a comparti e efecto di e pandemia riba pais Aruba pero en especial riba e ser femenino.
Durante su discuro, Prome Minister a toca diferente topico entre otro e pasonan cu Aruba mester a tuma como resultado di e pandemia aki, e efecto riba e ser femenino compara cu e ser masculino, y e importancia pa mantene e trabou cu a bin ta haciendo pa fortifica e posicion di hende muhe y pa sigui brinda e hende muhe oportunidadnan pa desaroya.
A causa di e pandemia di Covid-19, Aruba a ser confronta cu un situacion di emergencia socio economico agudo na unda salud di e comunidad tabata na prome luga resultando asina cu Aruba mester a bay den un “lockdown” temporario. Mirando Aruba su dependencia riba turismo, e lockdown aki tabata devastador ocasionando cu e porcentahe di desempleo a subi drasticamente. Lamentablemente a nota cu esnan mas afecta tabata e hende muhenan ya cu e porcentahe di hende cu a perde trabou ta mas halto entre e hende muhenan cu entre e hende hombernan.
Prome Minister a splica cu apesar cu e hende muhenan a sa di desaroya nan mes hopi ultimo añanan semper a keda bareranan impediendo asina e ser femenino di logra nan maximo potencial como lider di nacionnan. E pandemia aki a sa di mustra cu e avansenan haci pa nos hende muhenan ta fragil y ta refleha e retonan cu e ser femenino a enfrenta. Hende muhenan rond mundo a wordo afecta mucho mas door di e pandemia den termino di perde trabou, tuma dianan sin pago pa por cuida nan yiunan pa motibo cu scolnan a cera, violencia domestico a subi, traha di cas mientras tin cu cuida famia y cuida nos grandinan durante e lockdown.
Prome Minister Wever-Croes a menciona e importancia pa bin cu esfuersonan explicito pa mitiga e impacto cu e pandemia aki a trece riba e posicion di hende muhe haciendo igualdad di genero un parti integral di e recuperacion mundial. Ta importante pa e ser femenino bin bek den e mercado laboral pa asina por continua riba e ruta di independencia economico creando asina mas oportunidad pa hende muhenan den posicionnan di liderazgo.
Durante e conferencia aña pasa, Premier Wever-Croes a menciona cu e ta un fiel creyente den e retonan cu “good governance” por evita y cu pa e motibo aki e como Minister President di Aruba ta lidera e pais cu integridad, contabilidad y inclusion di un y tur. Adicionalmente e ta busca conseho di expertonan, semper ta transparente comunicando abiertamente.
Por ultimo Prome Minister a menciona cu e lo kier wak mas hende muhe postula nan mes den politica y sinta na mesa. Mirando e reto di por a lidera un pais den e peor crisis cu Aruba a conoce, Prome Minister ta spera di por tabata un inspiracion pa otro hende muhenan y e proximo generacionnan pa por considera tuma un stap den politca.
“Nos como hende muhenan tin e capacidad pa lidera den bon y den mal tempo. Nos mester realisa cu nos tin un rol importante den cambia nos comunidad y mantene principionan democratico fuerte pa por introduci enfokenan inclusivo. Nos no mester wordo descurasha, e mundo aki mester di nos mas cu nunca pa tuma e liderazgo y drecha tur loke e crisis aki a daña,” Prome Minister a termina bisando.


text:
Softbal
Sta.rosa Angels Vanddis invikto despues di prome buelta di Liga CSB/MCB
Wikent tras di lomba softbol femenino AA a hunga su ultimo partidonan di e prome buelta di kampionato. Sta.rosa Angels Vanddis kampion di Korsou den 2017 a start skerpi i a hunga 5 partido den prome buelta i gana tur 5.
Resultadonan Femenino AA:
Eagles Softex ta gana di Fightingteam 10 pa 2.
Nos Tei Curacao Office Supply ta gana di Demolition 12-2
Pichingolo Nissan ta gana di Demolition 23 pa 1
Sta.rosa Angels Vanddis ta gana di Nos tei Curacao Office Supply 12 pa 1
Fighting team ta gana di Nos Tei Curacao Office Supply 10 pa 3
Resultadonan Femenino klase A:
Vipers ta gana di Souax Treasure ku skor di 10 pa 0. Picher ganador a resulta Lisandra Ursulita i miho na bate Ismairy Ignacio di 2-2. Picher perdedo a resulta Thisainny Statie i miho bate Natasha Curiel di 2-1.
Dreamgirls Mangusa ta gana di Pichingolo Nissan 7 pa 4. Picher ganador Dayanara Pieternella i miho bate Theexzainys Thomas di 1-1. Picher perde a resulta Melany Castro-Arias i miho na bate Nicole Antersijn di 3-2.
Souax Gill’s Sport ta gana di Strosa Angels Vanddis 7 pa 2. Picher ganador a resulta Kiara Domacasse i miho bate Tizony Raap di 2-2. Picher perdedo a resulta Qui-lin Coeriel i na bate Tyanis Antonia, Lismari Irasquin, Geo-Ona Paulina di 1-1.


text:
Studiantenan di IPA a bishita Parlamento y Gobierno di Aruba
Recientemente studiantenan di aña tres di Instituto Pedagogico Arubano (IPA) a haci un bishita na Parlamento di Aruba pa di prome biaha. Lesa mas
Studiantenan di IPA a participa na un tayer di arte y baile
Den cuadro di e preparacion pa nan pasantia internacional e studiantenan di aña 3 a participa na e tayer Movecion y felicidad presenta pa docente Wilma Kuiperi-Jansen. Lesa mas
Dia Internacional di Idioma Materno
Na aña 1993 UNESCO a proclama 21 di februari, como Dia Internacional di Idioma Materno, unda cu ta promove diversificacion linguistico, cultural y tambe multilingualismo.
Aplicacion nobo y practico riba website Papiamento.aw
Den cuadro di Dia Internacional di Idioma Materno, Departamento di Enseñansa ta introduci un instrumento nobo riba e website [papiamento.aw], un instrumento practico pa busca con pa skirbi un palabra na Papiamento den e ortografia di Aruba.
Celebracion Dia Internacional di Lenga Materno
Diaranson dia 21 di februari ta Dia Internacional di Idioma Materno cu UNESCO a proclama na aña 1993. Ta mas cu claro cu Aruba tambe ta celebra e dia aki for di cuminsamento.
IPA cu Perspectiva Mundial 2018
Tema di IPA su Perspectiva Mundial di dianan 13 di februari pa 28 di februari 2018 e aña aki lo ta: Famia, paternidad y educacion ta fundeshi pa un comunidad duradero.Lesa mas
IIEP introduces its new strategy: Planning education, building the future
International Institute for Educational Planning (IIEP) recently shared their 10th Medium-Term Strategy.
Catalogo di material educativo local
Ya pa mas cu 30 aña Departamento di Enseñansa ta desaroya material educativo pa diferente tipo di scol na Aruba. Como refleho di e esfuersonan desplega a publica un catalogo cu ta contene un lista amplio di tur publicacion y material produci.
Metodo “Taalpret”
Seccion Desaroyo di Curiculo di Departamento di Enseñansa Aruba (DEA) ta informa cu hopi satisfaccion cu a publica e metodo “Taalpret”, un metodo di Hulandes como idioma stranhero pa scol preparatorio.
Catalogo di material educativo local (flipbook)
Un bista di material, metodo y buki di lesa desaroya pa enseñansa na Aruba
2017Scroll To Top


text:
Segun kalkulonan di CBCS Apesar di e redistribushon, e rekargo di solidaridat tin un efekto negativo riba nos ekonomia
Segun kalkulonan di CBCS Apesar di e redistribushon, e rekargo di solidaridat tin un efekto negativo riba nos ekonomia
Willemstad / Philipsburg – A petishon di minister di Finansa di Kòrsou, Centrale Bank van Curaçao en Sint Maarten (CBCS) a kalkulá e efektonan makroekonómiko di e rekargo di solidaridat (solidariteitsheffing). “For di e análisis aki por dedusí ku e rekargo di solidaridat, ounke ku parti di e rekursonan aki ta pa sostené algun di e gruponan vulnerabel i mas afektá di nos komunidat, lo kondusí na un kontrakshon ekonomiko pa 2020 aun mas grandi ku esun proyektá”, segun dr. José Jardim, presidente interino di CBCS. E ekonomia di Kòrsou a keda fuertemente afektá dor di e brote mundial di e vírùs di corona COVID-19 i e medidanan preventivo ku gobièrnu a tuma pa evitá plamamentu di e vírùs. A base di un seramentu di fronteranan pa un periodo di 3 luna i un lockdown di 1 luna siguí pa un rekuperashon gradual despues di e reapertura, CBCS tabata premirá ku ekonomia di Kòrsou lo kontraé ku 17,7% na 2020. Mester remarká ku mas e lockdown dura i e fronteranan keda será, mas grandi e kontrakshon lo ta.
“E kontrakshon fuerte di ekonomia lo resultá den un oumento di desempleo, más pobresa i empeoramentu di e finansa públiko. Promé ku e brote di e pandemia, Kòrsou ya tabata enfrentá desafionan sosioekonómiko i awor e situashon a deteriorá mas ainda”, dr. Jardim ta splika. “Mientrastantu, gobièrnu di Kòrsou a pidi sosten finansiero na Ulanda. Sinembargo, e promé parti di sosten di likides te ku mitar di mei ku a risibí ta konsiderablemente ménos di loke gobièrnu a pidi pa finansiá e medidanan di sosten. P’esei otro opshonnan mester keda eksplorá”.
Un di e opshonnan ku Kòrsou ta evaluá ta e introdukshon di un rekargo di solidaridat riba tur salario igual na òf mas haltu ku e límite di salario di e prima di ZV-OV pa aña 2020. Ta trata aki di un salario bruto mensual di NAf 5.771 òf mas haltu. Den su kalkulonan, CBCS ta asumí
un rekargo di solidaridat pa un periodo di 6 luna. “Ounke ku parti di e rekursonan aki ta pa sostené algun di e gruponan vulnerabel i mas afektá di nos komunidat, e rekargo di solidaridat lo tin un efekto prosíkliko riba nos ekonomia. Ku e implementashon di e impuesto por spera un kontrakshon mas fuerte di e ekonomia di 18,9%, emperorando aún más e proyekshon di 17,7%”, segun dr. Jardim.
E konsumo di e grupo ku ta paga e rekargo di solidaridat lo disminuí pa motibu ku nan entrada lo baha. Parti di e entrada di e rekargo di solidaridat lo wòrdu usá pa mantené kupo di trabou (i konsekuentemente retené e entrada disponibel) pa e grupo ku un entrada bou di e límite salarial. Gobièrnu tin intenshon pa usa e otro parti di e impuesto di solidaridat pa otro metanan, manera komplementá e reservanan di SVB, kompensá e pèrdida di entrada di gobièrnu i finansiamentu di e kostonan di implementashon di e pakete di solidaridat. Sinembargo, no tur grupo den nos komunidat lo bin na remarke pa e medidanan di sosten, lokual lo trese un bahada den konsumo. “Pues esaki ta trese un redistribushon apenas parsial di entrada di e grupo riba e límite salarial pa e grupo bou di e límite salarial. Esei ta splika e proyekshon ku konsumo privá lo baha pa motibu di e rekargo di solidaridat. Mas grandi e parti ta ku no ta wòrdu usá pa e redistribushon, mas grandi e efekto negativo riba nos ekonomia.” dr. Jardim ta splika.
Sinembargo, e entrada nèto di gobièrnu komo resultado di e impuesto di solidaridat, a base di un tasa di 10%, lo suma solamente NAf.67 mion. “P’esei no ta realístiko pa spera ku un ekonomia ku ya tabata den un reseshon durante di algun aña promé ku e brote, por generá fondonan supstansial pa kompletá e finansiamentu di e pakete di solidaridat,” segun e presidente interino. “Ta rekomendá gobièrnu, na lugá di introdusí un rekargo adishonal, eksplorá otro formanan pa baha gastunan di gobièrnu. E fondonan ku ta sali for di esaki por wòrdu komplementá pa e sosten finansiero adishonal di Ulanda i pa un montante limitá ku fiansa riba merkado di kapital lokal”. E rekursonan limitá ku ta disponibel pa finansiá e entradanan pèrdí pa motibu di e lockdown, ta rekerí ku na un forma responsabel, pero mas lihé ku ta posibel, reaktivá partinan importante di e aktividatnan ekonómiko ku aktualmente ta paralisá, di moda ku e gastunan di e lockdown por keda limitá i e rekuperashon ekonómiko por kuminsá”, asina dr. Jardim ta konkluí.
Willemstad, 3 di mei 2020 CENTRALE BANK VAN CURACAO EN SINT MAARTEN


text:
Gebruik de volgende ‘links’ om informatie te krijgen over een specifiek soort kanker.
alvleesklierkanker
Kanser na pánkreas ta bini mas tantu dilanti serka hende hòmber ku serka hende muhé. PWF por yuda bo na momentu ku bo ta preokupa ku e posibilidat di kanser na pánkreas.
Kanser na blas
E diagnóstiko di kanser ta trese hopi pregunta i emoshon. Den tempu kòrtiku lo bo haña sa hopi tokante di e malesa.
Kanser na Pechu
Kanser na pechu ta e sorto di kanser ku mas ta bini dilanti serka hende muhénan. Un hende muhé tin un chèns di unu riba 8 pa haña kanser di pechu den su bida.
Kanser di kueru
E diagnóstiko di kanser, of e posibilidat ku tin esaki, ta trese hopi pregunta i emoshon serka mayoria hende.
Kanser na pulmon
E tipo ku ta bini mas tantu dilanti ta ‘Niet-kleincellige longkanker’. Hende hòmber ta haña kanser na pulmon mas lihe ku hende muhé, pero e kantidat di hende muhé ku ta haña kanser na pulmon ta subiendo.
Kanser na nir
E diagnóstiko di kanser ta trese hopi pregunta i emoshon. Den tempu kòrtiku lo bo haña sa hopi tokante di e malesa.
Kanser ‘Non Hodgkin Lymfonen’
E diagnóstiko di kanser, of e posibilidat ku tin esaki, ta trese hopi pregunta i emoshon serka mayoria hende.
Kanser na prostat
Kanser di prostat, despues di kanser na tripa (dikke darm), ta e tipo di kanser ku mas ta bini dilanti serka hende hòmbernan na Korsou, pero por wòrdu trata eksitosamente.
Kanser na slòkdarm
E diagnóstiko di kanser, of e posibilidat ku tin esaki, ta trese hopi pregunta i emoshon serka mayoria hende.


text: KRALENDIJK – Gobièrnu di Boneiru tin plan pa bai drecha kamindanan di kunuku. Den e presupuesto anual, a presupuestá 1,000,000,- dòler, esaki pa mantenshon general, loke tur aña no ta sufisiente. Pa medio di kambionan i repartishon di surplus ta bai subi e montante aktual. E montante disponibel pa mantenshon di infrastruktura, ta uz’é entre otro pa yena buraku i drecha kaminda di tera, limpia labadó, dam i limpia i kap mata kantu di kaminda. Ta atendé tambe ku limpiesa di e yerba sargasum for di e montante menshoná. Loke a keda tras ta e parti struktural pa mantenshon di e kamindanan di kunuku. E plan ta pa drecha tur kaminda di kunuku den 2020 ku ta rekerí atenshon, ku algun aña no a hasi nada na nan. Meskos ta e kaso ku damnan, gobièrnu ta deseá pa drecha nan, i pone un plan di mantenshon pa futuro. Tin deseo pa un plan stratégiko di mantenshon di pa loke ta trata infrastruktura, sinembargo esaki ta rekerí sèn. E suma ku tabatin disponibel pa infrastruktura, un parti di dje ta pone un banda pa hasi otro kos. Entre otro a usa un montante pa gastunan di infrastruktura pa e proyekto di 500 kas sosial di FCB. A uza sèn tambe pa lanta e komishon di hürdó. Pues e montante ku tin disponibel no ta sufisiente pa hasi loke mester hasi i pa e motibu aki gobièrnu ta deseá pa eliminá retraso ku tin den e parti di mantenshon. Pa esaki mester di 4000,000,-, pa gobièrnu logra e meta pa drecha tur kaminda di kunuku, i kontinuá ku e parti mantenshon di infrastruktura.


text:
WILLEMSTAD – Tur aña sentenar di stazjèr ta bula bini Kòrsou for di Hulanda pa kore e stazje di nan soño. Ofisialmente ta mandatorio pa regla un ‘Verklaring van Rechtswege’ pa un stazje asina. Pasobra hende di nashonalidat hulandes ku no a nase na Kòrsou por biba i traha na Kòrsou; nan no tin mester di pèrmit di estadia òf di trabou, pero sí un asina yamá Verklaring van Rechtswege. Kasi niun hende no ta buska esaki. Luganan di stazje kasi nunka no ta pidi e deklarashon ei. Servisio di Imigrashon tampoko kasi nunka no ta puntra p’e, pero esei ta bai kambia awor.
Pasobra tin hopi stazjèr ku ta keda na Kòrsou ‘ilegalmente’ no tin sifra di e kantidat di koredó di stazje na Kòrsou. Tantu Imigrashon komo Centraal Bureau voor Statistiek no tin un idea: “Nos no tin sifra di e kantidat di stazjèr na Kòrsou”, segun un trahadó di CBS. Algun stazjèr ta drenta via ofisinanan di stazje, pero mayoria ta bini riba nan mes. No tin registrashon mes di nan. Ta pesei ta masha difisil pa konta ta kuantu tin òf asta hasi un estimashon.”
Wereldstage, e ofisina di stazje di mas grandi di Kòrsou sí tin un estimashon. Maarten de Jong, direktor di Wereldstage ta bisa: “Tur aña tin mas o ménos 900 stazjèr hulandes ta bini Kòrsou. Mi ta kere ku un seis- pa sheteshen tin tur kos reglá. Ke men mayoria tin e Verklaring van Rechtswege. Si aworakí bo bai un bario di studiante i entrevista tur studiante bo ta bin haña sa ku nan tur tin e deklarashon. Tur. Sin eksepshon.”
Otro sifra
Imigrashon tin sifra ku ta sali diferente. “Na 2014 un total di 300 stazjèr a bin mèldu seka nos”, Saresca Nicolas di Imigrashon ta bisa. “Mi ta bisa ‘bin mèldu’ pasobra nos tambe sa ku no ta tur ta entregá un petishon. Ta pesei pronto nos ta bai kontrolá mas mihó. Si kontra ku un stazjèr na trabou sin Verklaring van Rechtswege òf un petishon p’esaki, esaki por tin konsekuensha.. Por duna un but pero mas parti e kompania i e stazjèr ta haña un atmonishon.”
Ta kosta plaka
Un di e motibunan ku stazjèr no ta pidi e deklarashon ta pasobra e ta kosta plaka. Pa pidi un Verklaring van Rechtswege ta kosta 527.50 florin. Nan ta pidi e stazjèr diferente dokumento ku mester a buska for di na Hulanda kaba. I pa algun di e dokumentonan aki, manera un VOG (Verklaring Omtrent Gedrag) tambe mester paga.
No tin nodi
Un otro motibu pa keda sin pidi e deklarashon ta ku e kompanianan ku ta ofresé stazje no ta pidi e deklarashon karu tur ora. Sabine tin diesocho aña i e ta kore stazje na un lugá di akohida di mucha: “Mi a regla tur kos kaba for di kas pa por pidi un Verklaring van Rechtswege. Ora m’a topa mi supervisor di stazje mesora el a bisa ku bon mira e no ta haña ku ta nesesario E di: ‘Ta kosta bo hopi plaka i niun hende nunka no ta puntra p’e ke men si ta na mi bo no tin nodi di busk’é.’ E ora ei m’a disidí di laga e kos asina.”
Outor Sarah Joosten


text:
Tag Archives: aplicacion pensioen
SVb ta Sigui Inova su Servicio pa e Pensionado
Diahuebs mainta Banco di Seguro Social Aruba SVb a presenta su servicio nobo pa e pensionado. Den un conferencia di prensa ir. Edwin Jacobs director conhuntamente cu Luis Tromp hefe di Departamento di Pensioen a presenta un servicio nobo cu a drenta na vigor for di awe prome di juni. SVb ta pensa riba con por brinda un miho servicio na su clientenan. Awor e persona cu yega na edad pa cobra su pensioen di AOV, por haci su peticion online.
Pensioen di biehes (Algemene Ouderdomsverzekering of AOV) ta un seguro social cu ta cubri e consecuencianan financiero di biehes. E asegurado tin derecho riba pensioen entrante e luna despues di e fecha riba cual e ta yega su edad di pensioen. Entrante 1 di januari 2017 e edad di pensioen ta 61,5 aña. Tur persona naci entre 1 di januari y 30 di juni 1956 por aplica 3 luna prome cu e yega su edad di pensioen. Cada aña e edad di pensioen lo sigui subi cu 6 luna te cu 1 di januari 2024 ora e edad di pensioen lo bira 65 aña.
Pa un persona por ricibi e pensioen di biehes e mester haci su peticion na SVb. Awor e peticion por bay di manera digital via MiPensioen. Riba nos website por yega riba e portal di MiPensioen, e programa mes lo guia e futuro pensionado kico pa yena riba cada pagina. Ta importante pa tene na cuenta cu mester tin un email adres activo pa por registra como usuario di e portal di SVb. Pa facilita e proceso di peticion SVb a traha un video di instruccion cu lo ta riba riba e website www.svbaruba.org for di dialuna proximo 5 di juni 20. E video aki ta splica e proceo paso pa paso. Sra Agnes Arends tabata e prome futuro pensionado cu a bay on line y a haci su peticion pa su pensioen di AOV.
Aplicando online pa e Pensioen di AOV e pensionado no mester yega personalmente na oficina di Pensioen ya cu despues di haci su peticion via e portal, e proceso lo sigui automaticamente. E usuario lo por sigui via di e pagina principal con leuw e proceso di su aplicacion ta. Aplicando via di e portal di Pensioen ta facil, e proceso lo cana mas lihe y ta sigur un trankilidad pa e futuro pensionado cu no lo tin mester di sinta warda pa wordo atendi. E servicio nobo aki ta facilita e persona cu ta biba den exterior tambe pa e por haci su peticion digital. Como servicio adicional, na oficina di Pensioen den Vondellaan, a instala computer specialmente pa e pensionado por registra y tambe haci peticion di su pensioen on line.
Banda di haci e peticion pa e pensioen di AOV tambe e pensionado por print diferente documento manera jaaropgaaf, inkomensverklaring, herziening mutatie y toelichting AOV.
Di e forma aki SVb Aruba kier sigui inova y brinda e miho servicio posibel na tur pensionado y futuro pensionado nan na Aruba y rond mundo.


text:
Entrante djaluna, 11 di òktober 2021, pa 11’or di mainta tur persona ku ta kompletamente bakuná por apliká pa nan prueba di bakunashon digital (DCC) via di e wèpsait di Curaçao Health App.
Gobièrnu di Kòrsou
[BIBANDO]: Entrante djaluna, 11 di òktober 2021, pa 11’or di mainta tur persona ku ta kompletamente bakuná por apliká pa nan prueba di bakunashon digital (DCC) via di e wèpsait di Curaçao Health App. Inisialmente esaki ta importante pa personanan ku ta biaha pa Oropa, pero pronto nos lo por kuminsá hasi uso di e DCC lokalmente tambe.


text:
Gradicimento
Sabina Oduber (Diaz)- Limonier
Cariñosamente jama ‘’Tanta Ina of Wina’’
Na nomber di henter famia cu un curason jen gratitud nos kier a gradisi tur famia y conocirnan cu a compaña nos durante di e despedida di nos mama stima, wela, ruman,tanta y prima.
Un danki special ta bai na su ruman muher Antonia y Santiago Erasmus-Limonier. Su subrino Hemmy y Flor Croes-Bislik. Su prima Ludwina Lacle. Frenk Lampe. Su iha Ivia Angela pa e bunita palabranan. Ruman Torres y tur e congregashon di Testigonan di Jehova.
Na tur cu di un of otro manera a duna nos nan atencion, sosten, amor y consuelo den e momentunan difisil aki.


text:
3 atrakadó ta sali hopi bon for di kaso
Written by Admin on 26 May, 2019
WILLEMSTAD,—- Korte den promé instansia a trata un kaso ayera unda 3 sospechoso a presentá pa para responsabel di un kaso di atrako ku nan lo mester a kometé unda a laga e víktima nan basta troumá.Tabata 19 di novèmber aña pasá ku e hòmbernan Sebastian Romain, Kwinsie Maria i Yournaim Ortela lo mester a tira un atrako unda a uza machete pa logra nan meta. E sospechosonan ta ninga pero tin algun testigu basta klave ku ta bisa ku nan mester tabata huntu den e mesun orario ku e atrako a tuma lugá.
Asta mama di e hòmber Maria lo mester a deklará ku su yu tabata huntu ku e otro sospechosonan den e orario ku e atrako a tuma lugá. A bin haña algun paña di ‘zwartepiet’ ku e sospechosonan lo mester a uza pa e echo den serkania di e kas ku a bin realisá nan detenshon. Loke sigur a hala atenshon ta e echo ku a bai hasi tèst di DNA di e paña nan unda esaki a Sali positivo den kaso di 2 di e sospechosonan.
Tambe a bai hasi tèst di DNA di 2 kuchú ku lo mester a bin haña riba e dia en kuestion, unda esaki a Sali positivo. Segun fiskal e tèst a proba ku Romain lo mester tabatin e kuchú den su man riba e dia en kuestion. Loke sigur a yuda polisnan hopi bon den e kaso ta e testigu ku lo mester a mira e sospechosonan kore bai direkshon di e tereno unda nan a bin keda detené.
E testigu lo mester a bisa polisnan ku e la mira e sospechosonan kore bai direkshon di e kas unda nan a keda detené, unda a bin haña tur kos den aria di e kasnan. A bin haña e kaha di plaka ku nan lo mester a kaba di kita riba e dia en kuestion for di e empresarionan chines. Mas aleu a bin dilanti ku a bin haña e sospechosonan hopi nervioso riba e dia en kuestion, unda a mira ku Maria lo mester a kaba di kore.
Esaki mirando kon e sospechoso tabata hala rosea. A realisá nan detenshon unda mesora a inisiá ku e investigashon ku a bin yuda fiskal pa pidi kastigu kontra e sospechosonan ayera. A skucha un testigu ku lo mester a mira e sospechosonan riba e dia en kuestion, unda el a bisa ku el a mira nan 3 sintá den un sofá. Segun e testigu ku den ora nan di atardi e 3 sospechosonan tabata huntu, esta kontrali na loke nan a deklará.
Tabata te na ora ku a bisa nan ku e tèst di DNA a Sali positivo ku Romain lo mester a atmití ku e paña ku lo a haña ta di dje. El a bisa ku e no ta haña hustu ku ta bai ku su paña i habri kaso kontra di dje. Loke tambe a hala atenshon ta e echo ku e víktimanan ku a bai tira atrako riba dje, lo mester a rekonosé 2 di e sospechosonan komo esnan ku a kometé e echo.
Fiskal a bisa ku e ta haña e kaso hopi grave unda ta laga e víktimanan sinti nan insigur den nan negoshi. El a bisa ku e ta haña nan mester sinta kastigu basta serio pa e echo, mirando ku e víktimanan a keda basta troumá. El a pidi un kastigu di 4 aña pa e sospechosonan, unda wes a bisa di lo tene kuenta ku nan i lo baha nan kastigu.
Mr. Gruijters a kastigá nan 36 luna di prizòn di kual 6 ta kondishonal ku 3 aña di prueba i guia di reclassering.
Asta mama di e hòmber Maria lo mester a deklará ku su yu tabata huntu ku e otro sospechosonan den e orario ku e atrako a tuma lugá. A bin haña algun paña di ‘zwartepiet’ ku e sospechosonan lo mester a uza pa e echo den serkania di e kas ku a bin realisá nan detenshon. Loke sigur a hala atenshon ta e echo ku a bai hasi tèst di DNA di e paña nan unda esaki a Sali positivo den kaso di 2 di e sospechosonan.
Tambe a bai hasi tèst di DNA di 2 kuchú ku lo mester a bin haña riba e dia en kuestion, unda esaki a Sali positivo. Segun fiskal e tèst a proba ku Romain lo mester tabatin e kuchú den su man riba e dia en kuestion. Loke sigur a yuda polisnan hopi bon den e kaso ta e testigu ku lo mester a mira e sospechosonan kore bai direkshon di e tereno unda nan a bin keda detené.
E testigu lo mester a bisa polisnan ku e la mira e sospechosonan kore bai direkshon di e kas unda nan a keda detené, unda a bin haña tur kos den aria di e kasnan. A bin haña e kaha di plaka ku nan lo mester a kaba di kita riba e dia en kuestion for di e empresarionan chines. Mas aleu a bin dilanti ku a bin haña e sospechosonan hopi nervioso riba e dia en kuestion, unda a mira ku Maria lo mester a kaba di kore.
Esaki mirando kon e sospechoso tabata hala rosea. A realisá nan detenshon unda mesora a inisiá ku e investigashon ku a bin yuda fiskal pa pidi kastigu kontra e sospechosonan ayera. A skucha un testigu ku lo mester a mira e sospechosonan riba e dia en kuestion, unda el a bisa ku el a mira nan 3 sintá den un sofá. Segun e testigu ku den ora nan di atardi e 3 sospechosonan tabata huntu, esta kontrali na loke nan a deklará.
Tabata te na ora ku a bisa nan ku e tèst di DNA a Sali positivo ku Romain lo mester a atmití ku e paña ku lo a haña ta di dje. El a bisa ku e no ta haña hustu ku ta bai ku su paña i habri kaso kontra di dje. Loke tambe a hala atenshon ta e echo ku e víktimanan ku a bai tira atrako riba dje, lo mester a rekonosé 2 di e sospechosonan komo esnan ku a kometé e echo.
Fiskal a bisa ku e ta haña e kaso hopi grave unda ta laga e víktimanan sinti nan insigur den nan negoshi. El a bisa ku e ta haña nan mester sinta kastigu basta serio pa e echo, mirando ku e víktimanan a keda basta troumá. El a pidi un kastigu di 4 aña pa e sospechosonan, unda wes a bisa di lo tene kuenta ku nan i lo baha nan kastigu.
Mr. Gruijters a kastigá nan 36 luna di prizòn di kual 6 ta kondishonal ku 3 aña di prueba i guia di reclassering.


text:
ORANJESTAD, Aruba – 15 april 2020: Persona cu a fayece awe marduga na Paradijswijk a test positivo pa Covid-19 Departamento di Salud Publico awe mainta a wordo informa cu un persona mester a fayece na cas y cu e lo tawata tin sintoma di COVID-19. Segun protocol DVG a instrui su personal pa bay haci e investigacion necesario y a dicidi pa test e fayecido pa COVID-19. E famia a wordo instrui pa mantene nan mes den cuarentena mientras ta warda e resultado di e test. Awe tardi laat a ricibi e resultado di e test haci riba e fayecido cual ta indica positivo pa COVID-19. Conforme e protocol famia a wordo instrui inmediatamente pa nan permanece den cuarentena. Segun e mama di e fayecido dia 14 di april ainda su yiu tawata move den e bario cu e posibilidad di por a contagia otro persona cu esaki. Ta trata di un persona special cu ta move hopi den e bario y ta cuminda tur hende cu e topa. Pa es motibo aki a pidi aprobacion di e mama pa por divulga e informacion aki pa asina por juda para e contagio di COVID-19. E famia ta dunando tur cooperacion necesario pa cu esaki.
Pa medio di esaki Departamento di Salud Publico ta haci un yamada na esnan cu por a bin den contacto cu e persona aki entre *7 di april y 14 di april 2020 *pa por fabor tuma contacto cu Call Center na telefoon 280.0101.
DVG y Gobierno di Aruba ta manda palabranan di condolencia na famia di e fayecido.


text:
Den nos edicion di ayera nos a elabora ampliamente riba edad di pension y e idea pa reduci edad te na 62 aña. Sin embargo a keda varios aspecto sin discuti cual nos ta haci awe. Un di e aspectonan aki ta e consecuencia cu e aumento di edad tin pa diferente tipo di trahado. No tur hende nan salud ta mes bon y no tur trabao tin mesun efecto riba salud di hende. Un trahado den construccion cu ta soporta influencia di solo fuerte y trabao fisico pisa ta yega na su edad di pension talbes den condicion mas serio cu un persona cu henter su bida a haci trabao di oficina. Na momento cu hisa edad di pension pa 65 aña, esey lo significa cu tin hende den bon condicion fisico cu ta yega na e edad di pension nobo sin problema, y tin hende cu lo lucha severamente cu nan salud prome cu nan por bay cu pension. Esaki ta netamente un di e aspectonan cu den e discusion algun aña atras no a bin dilanti. Nos por mira cu den paisnan cu sistema social mas avansa pero tambe hopi mas caro, manera Hulanda, cu ta existi un ‘vangnet’ pa e casonan di hende cu no ta apto fisicamente mas pa traha (WAO), pero cu ainda no a yega edad di pension. Hasta den un pais cu asina hopi recurso, e sistema aki a bira demasiado grandi y costoso. Ningun pais tin recurso ilimita pa sostene e tipo di apoyo aki. Den nos caso nos tin e prevision di SVb unda un trahado por keda haya (parti) di su salario pa dos aña, despues di cual e dunado di trabao no tin obligacion mas cun’e.
Despues e persona concerni lo depende di famia of otro persona, of di ‘bijstand’ (onderstand) pa e por subsisti te dia cu e yega na su edad di pension. Kico ta e alternativanan den cual e fondo di pension por hunga un papel? Un di e ideanan ta e posibilidad di duna un persona su AOV na un fecha mas tempran, cu e condicion cu e ta haya un reduccion riba su pension segun e tempo cu e falta ainda pa yega na edad di pension. Esaki ta mustra un solucion cu den hopi lo no funciona. Nos tin hopi hende na Aruba cu ta hayando o lo haya solamente parti di e suma maximo, pasobra durante un periodo nan no tabata biba na Aruba. Aki ta trata di hende naci na Aruba cu a biba otro luga, y tambe hende cu a bin biba na Aruba cu un cierto edad caba y por lo tanto no a cumpli cu un parti di e periodo entre 15 y 60, y proximamente 65 aña cu e persona mester tabata residencia na Aruba pa haya henter e suma. Pa esnan cu tabata residencia na Hulanda e situacion ta mas faborabel ya cu nan tin derecho riba AOW di Hulanda pa complementa nan AOV na Aruba.
Pero pa e persona cu a residencia na Aruba cu cierto edad caba, manera esnan cu a naturalisa aki, cu no ta haya un AOV completo e ta bira hopi dificil pa entrega un parti di nan pension cu di mes caba no ta cos di gaba. No ta pornada a introduci e seguro di pension obligatorio pa sector priva, cu ta un beneficio no tanto pa esnan cu ta sali cu pension awor pero si pa esnan cu tin hopi aña pa traha ainda y por ‘build up’ un pension considerabel banda di nan AOV.
Otro aspecto cu ta bolbe den cada discusion ta e asunto di mercado laboral. Den hopi pais desempleo structural ta haci cu hende di edad cu ta sigui traha varios aña mas ta stroba e hobennan di haya trabao. Aruba su mercado laboral ta diferente di structura. En general tin actualmente mas hende cu ta bay cu pension cu nos tin hende local pa tuma nan luga. Esaki ta producto di e envehecimento fuerte cu nos ta aden actualmente y cu lo dura te por lo menos aña 2030. Esey ta percura pa un entrada grandi di trahado for di exterior, legal y ilegal. Un gran parti di e cuponan di trabao crea ta na nivel abao di educacion y ta conta cu competencia fuerte di trahado di exterior. E mercado di trabao pa funcionnan miho paga ta mustra tin bes scarsedad y den otro caso no ta duna tanto empleo, dificultando entrada di hobennan despues di nan estudio. En todo caso no ta asina cu e permanencia pa mas aña na trabao di e personanan di edad ta un problema manera e ta na paisnan cu desempleo structural halto.
Concluyendo, por bisa cu limita edad di pension na 62 aña ta posibel tecnicamente, pero aumento di prima mas ainda pa esnan cu ta traha lo bira inevitabel. Cu un economia cu no ta mustra crecemento fuerte den e añanan nos dilanti, no tin speransa tampoco pa haya mas trahado pa contribui y amplia e base di contribuyente.


text: KRALENDIJK – Fin di siman ku a pasá, e tim di dominó ‘Nos por’ a presentá nan unifòrm nobo. Ta trata di un tim ku a nase na luna di sèptèmber 2020. Dia 9 di sèptèmber e tim a bira un realidat. Esaki a sosodé na momentu ku Andy Cado a papia ku Edwina Beukenboom i den e kombersashon a yega na e idea pa un tim bira realidat. Asina ‘Nos Por’ a nase. A kuminsá kana e kaminda pa pone tur kos na òrdu pa e tim di dominó menshoná. 12 sèptèmber 2020 i ideanan a bira ofisial i riba e dia aki, nan a hunga promé wega komo tim. Debí na e pandemia di CoViD-19, no tin torneo pa wega di dominó. E tim ta den praktiká, ya nan ta den bon preparashon, pa kontinuá momentu tin wega atrobe. Panaderia Paraguana a mira e seriedat den e grupo i a spònsernan e unifòrm nobo i awor ta kuestion di warda tempu drecha pa wega kuminsá. Riba potrèt momentu ku a presentá unifòrm di e tim i miembronan presente na e okashon.


text:
Durante simannan transkuri, Ofisina di Turismo a duna rekonosimentu na 9 huespet komo embahador di Boneiru, den kategorianan bròns i platino. Shete di e huespetnan ta prosedente di Merka i 2 prosedente di Hulanda.
Den kategoria di bròns a rekonosé Bryan Poulson ku ta bishitando nos isla pa 10 aña. Scott Appelt, Susan Ring konhuntamente ku Sandra Oliver i Mary Hansley tur ku respektivamente 12 aña di bishita na Boneiru. Mientras Paul Franssen i Miranda van Leer di Hulanda ta keda rekonose pa nan di 10 aña di bishita na Boneiru.
Pareha Doug i Diane Gasalberti prosedente di Merka ta bishitando Boneiru pa 40 aña i ta keda honra komo ‘Platinum Ambassadors’. Tabata Rolando Marin, Joanny Trinidad i Angelo Domacasse ku a hasi entrega di medaya i sertifikado na nos embahadornan di Boneiru.
Pa mas informashon por tuma kontakto ku Helen Mercera-Thodé na e-mail helenthode@tourismbonaire.com òf 717-8322.


text:
Durante e encuentro aki e dos hobennan aki a presenta Minister Maduro nan producto di koffie ‘Kompa Nanzi’ traha localmente. David Jr. y Daniel na edad hoben a establece un compania di koffie ‘Kompa Nanzi’ cu ta procesa y produci koffie localmente. E bonchinan di koffie ta 100% arabica, certifica organico, artesenalmente tosta y empaketa localmente. E nomber di e koffie ‘Kompa Nanzi’ ta pa simbolisa cu e koffie ta un producto crioyo.
‘Kompa Nanzi’ ta un koffie cu no tin mester di agrega suco na dje y ta bunita empaketa. Riba e paki tin e figuranan di e historia di Kompa Nanzi y tambe un historia cortico tocante Kompa Nanzi. Pronto e koffie ‘Kompa Nanzi’ lo ta obtenibel rond Aruba.
Minister Xiomara Maduro a expresa di ta masha orguyoso di e dos hobennan emprendedor David Jr. y Daniel, cu ta un bon ehempel y inspiracion pa otro hobennan y ta desea e David Jr. y Daniel hopi exito cu nan compañía local ‘Kompa Nanzi’.


text:
UNOCA ta duna oportunidad pa haci peticion pa proyectonan relaciona cu e celebracion di 35 aña di nos Status Aparte y 45 aña di nos Himno y Bandera
Cultura ta un di medionan cu mas ta bin dilanti durante celebracion di 18 di maart, pesey, pa UNOCA ta importante pa enfoca mas cu usual riba e nificacion esencial di nos simbolonan: Nos himno, nos bandera, nos escudo, nos idioma y nos moneda.
Aña 2021, ta marca sigur un aña special pa Aruba, mirando cu nos ta celebrando 35 aña di nos Status Aparte y 45 aña di nos Himno y nos Bandera. Sinembargo e aña aki, mescos cu aña pasa, nos ta bibando temporadanan dificil di un pandemia cu ta haci imposibel pa nos por celebra nos dia nacional, manera nos ta custumbra. E celebracion e aña aki, lo mester wordo haci den un forma adapta.
Posibilidad pa haci peticion pa proyecto
Den e cuadro aki, UNOCA ta habri e posibilidad pa persona of organisacionnan por haci peticion relaciona cu e festividad nacional aki, cu a bira un custumber importante pa nos pueblo di Aruba. UNOCA como fundacion pa desaroyo cultural, ta haya necesario pa Aruba usa e dia nacional como momento di reflexion riba e momentonan di crisis financiero, economico, politico y di nos salubridad cu nos ta bibando aden, den combinacion cu e aspectonan di nos simbolonan nacional y e gran logro di nos Status Aparte.
Celebracion Nacional y importancia di nos simbolonan nacional
Proyectonan cu lo haya prioridad, ta proyectonan cu ta enfoca riba nos simbolonan nacional. Kico ta historia di nos simbolonan nacional? Kico nan ta representa y kico ta nan diferente metanan? Con e simbolonan aki ta caracterisa e pueblo Arubano y e Arubiano?
Con nos simbolonan nacional por duna guia y sostene nos pais pa pasa den temponan dificil manera e pandemia cu nos ta bibando aden awor y kico nos por siña di nos simbolonan den e situacion actual? Con nos simbolonan nacional por yuda nos lanta atrobe y traha pa un mihor futuro?
Con nos simbolonan nacional por yuda nos fortifica y promove nos conocemento di nos historia, amor pa nos patria y deseo pa progreso individual y colectivo? Con nos simbolonan por yuda nos fortalece nos sentido di union social y nos dedicacion na un desaroyo holistico y inclusivo riba tereno di desaroyo social, economico, educativo, cultural, medio ambiental, gubernamental, cuido medico, etc.?
Fondonan Limita Pa UNOCA, mescos cu tur otro fundacionnan subsidia pa Gobierno, tambe ta conta un reduccion den subsidio pa aña 2020. Esaki ta nifica cu UNOCA tambe mester corta gasto y bin cu reglanan mas estricto pa co-financiamento di proyecto. P’e proyectonan aki, ta conta un suma maximo cu UNOCA por co-financia di Afl. 10.000,=. Tur otro rekisito pa aplicacion di UNOCA ta keda valido. Por haya esakinan riba nos website: https://unoca.aw/info-on-application/


text:
WILLEMSTAD – Michael di diestres aña a kaba di pasa un aña masha malu mes. Su kompañeronan den klas tabata tent’é hopi i e tabata reakshoná agresivamente. Ku terapia na Yudaboyu e ta bai mas mihó. Wela: “El a bira henteramente un otro persona.”
Segun Karin Hermans, direktor i sikiater di na Yudaboyu, Michael ta un di e hopi muchanan ku problema di kondukta. E poliklínika, ku ta kai bou di Klínika Capriles, aktualmente ta yuda un 800 mucha ku kuido síkiko. “Si bo mira kuantu mucha no ta bai skol pa motibu di problema síkiátriko, esaki ta tristu. Nos no tin sifra eksakto, pero Kòrsou mester haña un skol pa mucha ku tin hopi difikultat edukashonal, un skol ZMOK.”
Hermans ta un di e trahadónan den salubridat mental ku e siman aki a firma un karta hopi rabiá pa minister di Salubridat Públiko Ben Whiteman. Kuido di salubridat mental na Kòrsou basta tempu kaba ta den un krísis e grupo di trahadónan ta bisa, i esaki ta bai na kosto di kuido. Hermans: “No solamente no tin kresementu, nos ta bai asta atras. Ku un bùdjèt muchu chikí nos no por trata petishon grandi mas. Esaki ta un konsekuensha di e echo ku no ta tuma sikiatria serio.”
Sikósis
Anto e ora ei kiko bo ta hasi, e direktor di Yudaboyu ta bisa. “Ofresé ménos i ménos kuido, pasobra bo no por paga.” Un problema serio pa komunidat kurasoleño, e sikiater ta haña, pasobra e por pone un laso entre dropout òf kuminsamentu di kriminalidat i su klientenan. “Un hóben ku un sikósis ku nos no yuda, ta bira un hende ku pa sobra di su bida ta kana na Klínika Capriles. Esaki no por ta e intenshon pa nos hubentut, no ta bèrdè?”
Skòrs manda kas
Ainda dosentenan no tin sufisiente konosementu di problemanan di kondukta i ADHD. “Aktualmente nos no tin e bùdjèt pa siña dosente kon nan mester trata ku esaki, na lugá di skòrsnan i manda nan kas. Tin mucha ku for di promé dia di skol ta tende ku e skol no ke nan.”
Michael a kustumá atrobe na su skol. “Mi tin amigu i nan no ta tenta mi mas. Tin bia ora nan kuminsá mi ta kana bai, ta dòkter Hermans a siña mi”. Wela ta wak su ñetu yen di orguyo. Segun Hermans e ròl di mayornan i famianan ta esensial pa un bon tratamentu: “Si sobrá di e famia ta na altura i sa kon trata ku e problema, esaki ta krea trankilidat na kas
Outor Anneke Polak


text:
A parti e resultadonan den 8 topico y lo presenta pa medio di un videoclip informativo. Pa fin di e luna aki, CBS lo presenta e buki di resultadonan di Censo2020 den un formato digital. Esaki lo ta disponibel pa publico riba e website di CBS.
E prome video ta trata e topico di poblacion. Cuanto persona a conta durante Censo2020? Ta compara resultadonan di Censo2020 y Censo2010 pa asina por indica si tabatin un cambio den e ultimo 10 aña.
The first video covers the topic Population.
Cuanto nos ta?
Durante Censo2020 a conta un total di 108,166 persona cu ta representa un crecemento di 6,682 persona den comparacion cu Censo2010. Esaki ta nifica cu den e ultimo 10 aña, nos poblacion a sigui crece aunke mas poco poco cu den e decadanan anterior.
Durante e ultimo 10 aña, e poblacion a crece cu 6,6%. Esaki kiermeen tambe cu e densidad di nos poblacion a sigui subi. Mientras cu durante Censo2010 tabata tin 564 persona pa cada kilometer cuadra, durante di Censo2020 a conta 601 persona pa cada kilometer cuadra.
Nos poblacion ta consisti di mas hende muhe cu hende homber. Hende muhe ta representa 52,8% di e poblacion y hende homber 47,2%.
E edad mediano di e poblacion ta 42 aña, esaki ta 4 aña mas compara cu Censo2010. Edad mediano di hende muhe ta 43 aña y di hende homber 40 aña.
Actualmente, e grupo mas grandi di nos poblacion ta consisti di persona adulto entre 18 y 64 aña di edad. Nan ta representa 62,8% di nos poblacion. Compara cu Censo2010 e grupo aki a conoce un aumento di 4,3%.
E di 2 grupo mas grandi ta mucha y hoben entre 0 y 17 aña di edad. Nan ta representa 21,2% di nos poblacion. Compara cu Censo2010 e grupo aki a conoce un caida di 10,9%.
E grupo mas chikito di nos poblacion ta consisti di adultonan mayor, esta personanan di 65 aña of mas. E grupo aki ta representa 16,0% di nos poblacion y compara cu Censo2010 a conoce un aumento substancial di 63,0%. Den otro palabra, e poblacion di Aruba ta consisti mas y mas di personanan di 65 aña of mas.
Pasobra Aruba a conta!
Pa mas informacion por bishita nos website www.census2020.aw of nos pagina di Facebook: Central Bureau of Statistics Aruba .


text:
WILLEMSTAD — Djamars otro siman 21 di febrüari Curaçao Weightlifting Federation (CWF) ta organisá un tremendo fundraising riba e barku Freewinds. 4 kantante popular i hopi gustá pa henter komunidat ta koperá ku CWF pa kumpli ku e kompromisonan ku tin pa e atletanan di e deporte di Hisamentu di Peso por representá Kòrsou den kompetensianan internashonal. Ta trata di Veanira Reed i Liesella Thomas, Boy Thode, Reinier Lijfrock. E shou ta 2 tiru den un klap ya ku por disfrutá di un tremendo shou i alabes koperá ku nos hóben atletanan.
For di aña pasá CWF a bin ta duna tremendo prestashon i resultado na kompetensianan e.o. internashonal tresiendo premionan den tur kategoria ku partisipá kas. Di e forma aki e deporte di Hisamentu di Peso a kuminsá pone Kòrsou un biaha mas riba plano internashonal. CFW lo partisipá na diferente kampeonato e aña aki den diferente kategoria i na diferente pais. Pa por kumpli i logra e metanan aki mester di fondo. CFW ta karesé di fondonan finansiero pa por subi di nivel i bira aun mas kompetitivo. CFW ta pronostiká mas premio pa Kòrsou den e kampeonatonan di Hisamentu di peso. Mirando e edat, peso ku e atletanan ta hisa, kondishon, motivashon i prestashon den training por bisa ku e atletanan di otro pais tin kompetensia grandi.
Komunidat i fanátikonan di e artistanan Veanira Reed, Liesella Thomas, Boy Thode i Reinier Lijfrock por koperá pa yuda CWF haña e fondo nesesario dor di partisipá na e shou Galaxy of Stars. E shou ta djamars 21 di febrüari próksimo i ta kosta solamente fl. 50,00. Pa karchi por yama e numbernan di telefòn 5129234, 5113028 òf 6789982 i si sobra lo bende na porta. Porta di Freewinds ta habri mitar di ocho (19.30 or) i e shou mes ta kuminsá och’or i ta kaba mitar di dies di anochi (8’or – 9.30’or). Hasi reservashon i kumpra bo karchi na tempu pa bo no keda afó i alabes koperá ku nos atletanan di Hisamentu di Peso.


text:
WILLEMSTAD – E hòmber ku dia 5 di mei a tira lider di Pueblo Soberano Helmin Wiels mata, Elvis Kuwas mihó konosí komo ‘Mònster’, a duna un konfeshon kompleto. Ademas lo el a bisa ku ta duel e.
Esaki a bin sali na kla den e di dos seshon pro forma ku a tuma lugá awe. Banda di esaki el a hasi un deklarashon tokante di e papel ku e otro sinku sospechosonan a hunga den e asesinato, di kua entretantu dos a fayesé kaba.
A tira e supuesto shafùr, Raul Martinez mihó konosí komo ‘Bolle’, mata dia 17 di mei i a bent’é na laman, i Luigi ‘Pretu’ Florentina riba 7 di sèptèmber a mata kurpa den su sèl.
Término
E seshon pro forma tabata nesesario pasobra e diferente términonan di detenshon preventivo di tres di e kuater sospechosonan ta kaduká djabièrnè. Den tur kuater kaso wes a husga ku nan mester keda será. Ku e atmishon di Kuwas i e enbolbimentu di e otro sospechosonan segun wes tin sufisiente opheshon serio pa prolongá detenshon.
Fiskal Gert Rip ademas a indiká ku e mester di mas tempu pa por finalisá e investigashon. Mester tende testigu ainda i mester kontrolá e deklarashon di Kuwas riba aspekto importante.
Defensa a ataká e investigashon di Ministerio Públiko (MP) i RST, e tim hulandes di asistensia di reshèrshi. Segun nan mester deklará MP no reseptivo pasobra di tur manera esaki ke mira kulpabilidat di e sospechosonan i a fòrsa e konfeshon di Kuwas den un temporada ku e no tabatin abogado.
Seshon tokante kontenido
Wes no ker a hinka su man den e nèshi di maribomba aki. E no ta rechasá e argumentashon, pero e ta haña ku mester bini mas investigashon pa e por tuma un desishon. Lo trata esaki te dia di e seshon tokante kontenido na ougùstùs. Promé esaki lo tabata na mei, pero a posponé pa 4 di ougùstùs. Hustisia lo reservá sinku dia pa trata e kaso. Famia di Helmin Wiels via ruman hòmber Aubert Wiels a deklará ku posibel deklarashon di duele ta un paso den bon direkshon. E famia ta kontentu tambe ku wes a duna e tim di investigashon mas tempu. “Ta importante pa bèrdat bini riba mesa. Ku un prolongashon kisas ta haña mas bista riba e dunadó di enkargo, loke ta bon pa e kaso”, segun Aubert Wiels.
Outor: Dick Drayer


text:
HILVERSUM – “E famianan a pèrdè Mitch kaba, ke men nan no tin nada mas di pèrdè. Nos ta sigui hiba e kaso te ora bèrdat sali”, abogado Richard Korver ta bisa. Korte a disidí djabièrnè pa no kompartí e identidat di e sinku polisnan sospechoso ku e famianan i nan abogadonan.
Ta e di tres desapunte tras di otro pa e famianan den e proseso kontra e polisnan ku tabata envolví den e detenshon fatal di Henriquez na 2015.
Segun Korvers awor ta imposibel pa vigilá si e polisnan sospechoso di bèrdat lo sinta nan kastigu eventual. “Bo no por kontrolá si DH01 ta bai será di bèrdè. Niun hende no sa ken DH01 ta.”
Korte oropeo
Awor e parientenan ke bai Korte oropeo pa Derecho Humano. Segun nan abogado nan kaso ta fuerte. E ‘investigashon suak’ di e morto di Henriquez segun Korver ta un motibu riba su mes.
E parientenan ta spera riba un proseso honesto. “Korte oropeo a yega di skual Hulanda kaba pa proseduranan hudisial”, segun Korver. Kisas esaki ta bira di tres bia.”
Apelashon
Den un deklarashon por eskrito korte di Den Haag ta laga sa ku wes a rechasá e eksigensia di e parientenan anteriormente kaba. P’esei korte no por bringa e desishon di wes.
“Asina ta manda e famianan di un punto pa otro”, Korver ta reakshoná. E famia no ta tuma i ke apelá. “Nos ta bai studia e posibilidat aki i si hurídikamente ta posibel nos ta apelá sigur.”


text:
Manera cu David Appie Abdul mes a post riba su Facebook personal cu e lo retira como entrenador di Dakota.
Ora punta David kiko lo ta siguiente? “Pa awor aki tin pensa di tuma un aña di descanso y upgrade mi mes haciendo algun curso”
Ja tin algun club cu a aserca David, pero ta prefera pa tuma tempo pa su mes.
Di parti President di Dakota Gilmar Croes: Directiva di Sv Dakota ta informa cu a no a haya un carta oficial ainda di David Abdul pa cu su retiro di SV Dakota como hoofdtrainer pero a wordo informa si door di Sr David Abdul In Oficiaal di su retiro
Sv Dakota lo reuní den su seno y lo comunica kiko lo bay ta e pasonan pa futuro di nos organisacion


text:
EVELYN WEVER-CROES A MANDA PUNTRA MINISTER BERMUDEZ: CON A PARA CU ‘RESTITUTIES’ DI BELASTING CU HENDE MESTER HAYA BEK?Posted: September 7, 2014 in Noticiero 94
–Oranjestad-Na januari di e anja aki ex minister di finansas Yrausquin a informa Parlamento cu pa juli di e anja aki tur hende mester a haya nan placa bek te cu anja 2010 caba. Y pa fin di e anja aki, tur hende lo haya nan placa di inkomstenbelasting di 2011 bek.
Sinembargo hopi hende ainda no a haya nan placa di inkomstenbelasting bek desde 2008 te cu awor. Un abuso naturalmente pasobra si bo debe belasting si bo mester paga mesora, pero si bo tin cu haya placa bek, abo mester keda warda. Pesey lider di MEP, hasiendo uso di su derecho constitucional como parlamentario, a cuestiona e minister di finansas pa haya sa ki dia hendenan ta bai haya nan placa bek.
Tambe e ex-minister a priminti cu e ley pa asina gobierno pagabo interes bek, lo wordo entrega na Parlamento fin di e anja aki, y lider di MEP a manda puntra e minister nobo con leew e proyecto aki ta. Awor ta asina cu si un cuidadano debe belasting, en mester paga interes si e tarda pa paga. Pero si gobierno mester paga placa bek na e cuidadano, e ora si gobierno no ta paga interes. E desbalance aki mester caba, y pesey mester cambia e ley.
“Atrobe ta yega momento cu hendenan mester yena nan formulario di belasting, pero ainda nan no a haya placa bek di varios anja. No ta husto cu e cuidadano tin obligacion pa yena y entrega su formulario, pero Gobierno no ta comprometi pa duna e cuidadano su placa bek. Pesey mi a hasi pregunta na minister Bermudez, y mi ta spera di haya contesta di dje mas pronto cu ta posibel”, lider di MEP Evelyn Wever-Croes a duna di conose.


text:
Partido MFK, sin un kabesante i denominá komo kriminal.
Partido MFK, sin un kabesante i denominá komo kriminal.
Den un publikashon devastador ku a sali den e korant Antilliaans Dagblad di dia 24 di yüli na página 8, skibí i firmá pa George Lichtveld tin un artíkulo ku ta yama atenshon pa e sirkunstansia di partido Movementu Futuro Kòrsou aktualmente, despues di e último akontesimentunan, tur relashoná ku hustisia. Pa kuminsá George Lichtveld ta konsentrá mesora riba e sentensia di 21 di yüli último, kaminda segun e outor aki, lider di MFK señor Gerrit Schotte atraves di kaso tratá den apelashon a bolbe keda kondená na kastigu di prizon pa e periodo di 3 aña, mas 5 aña ku lo e no por hasi uzo di su derecho di voto. Esaki ke men ku Gerrit Schotte lo no por para riba lista di ningun partido polítiko 5 aña largu, anto esaki den práktika ta nifiká simplemente ku pa 2 elekshon e ta ekskluí di e derechi ei. Masha remarkabel ta e opservashon di George Lichtveld, kaminda esaki a deklará di ta aploudí e hecho ku e abogadonan di Schotte mesora a pasa over pa bai den apelashon tambe den Cassatie, anto ku e desishon aki lo sòru pa tur nan derechi keda agotá, es desir ku nan a kana tur kaminda di prosedimentu posibel. Komo tal e resultado final lo keda marká pa historia George Lichtveld a konkluí mas aleu. Den e mesun artíkulo aki, produsí pa George Lichtveld, e ta yama atenshon pa un otro akontesimentu importante, esta e hecho ku e komersiante Francesco Corallo a disidí pa e na su turno no resistí kontra di su entrega na hustisia i of outoridatnan italiano. George Lichtveld a bai asina leu pa interpretá e desishon di Francesco Corallo pa duna preferensia na bai será na Italia i no na Sint Maarten, komo e eskoho pa no pasa angustia den e sèlnan di polis na Sint Maarten. E punto krusial ku ta kapta mayor atenshon den George Lichtveld su artíkulo ta kaminda el a deskribí Gerrit Schotte i Francesco Corallo komo e doñonan legítimo i indiskutí di Movementu Futuro Kòrsou (MFK), kendenan ta esnan ku a lanta e agrupashon polítiko aki, pero awor debí na tur loke ta pasando lo ta for di funshon, komo tal lo no por manehá MFK por lo pronto. Mas aleu Lichtveld ta sita un teksto na ingles ku a sirbi pa motivá su konklushon ya ku esaki lo ta e akuerdonan ku a sera promé ku a lanta MFK i ku e poder den e partido aki en realidat ta repartí entre e dos figuranan ariba menshoná, esta Gerrit Schotte i Francesco Corallo. George Lichtveld ademas, hasiendo uzo di e mesun teksto ariba menshoná, no ta basilá ningun momento so pa yama MFK puramente un organisashon kriminal, loke sigur ta mishi dirèkt ku e imágen di tur esnan ku ta afiliá na MFK. Mester konkluí ku e artíkulo aki ta unu hopi skèrpi ku akusashonnan duru i fuerte, anto ku ekspreshonnan manera ‘maffiabaas’, baho mundu italiano etcetera ku mesora ta trèk MFK bai kuné hinka den un lus sumamente negativo. George Lichtveld klaramente ta kuestioná eksistensia di MFK awor ku Schotte i Francesco ta asina okupá ku hustisia ku tur nan tempu mester bai pa bringa nan kasonan ku hustisia. Ku sierto pasashinan di e artíkulo den man mester konkluí ku George Lichtveld a fulminá dirèkt kontra parlamentarionan di MFK, refiriendo na aspektonan manera rèspèt pa nan mes. Pió ainda ta kaminda señor Lichtveld abiertamente ta puntra kon un partido polítiko asina ainda por ta eksistí na Kòrsou awor ku esaki a pèrdè su meta prinsipal di eksistensia, esta sali na vanguardia di e interes di esnan ku a lant’é. Di nos parti e opservashonnan skèrpi i fuerte di e suidadano George Lichtveld a kapta nos atenshon prinsipalmente pa e hecho ku ta trata aki di atakenan dirigí riba e funshonamentu di nos demokrasia. Komunidat di Kòrsou por sigui konsiderá normal i komo di aseptá loke ta bini padilanti den un artíkulo asina ki? Na unda tur e simpatisadónan di MFK i miembronan fiel di e partido aki ta awor ku públikamente ta hasi menshon ku nan ta parti di un organisashon kriminal i ku e partido kompletu ta keda asosiá ku baho mundu.
Erwin Raphaëla


text:
Inscripcion pa landsexamen 2022 mavo/havo/vwo ta tuma lugar den e periodo di 1 di september pa 30 di september 2021.
Den cuadro di mehoracion di servicio, a digitalisa henter e proceso di inscripcion: Entrante 1 di september 2021 inscripcion pa Landsexamen ta bay online, a traves di un formulario digital.
Tur persona cu kier participa na Landsexamen mester yena e formulario di inscripcion digital y upload tur e documentonan rekeri, manera p.e. certificado, diploma, listanan di cifra obteni cu firma oficial y copia di un extracto di registro di Censo di Aruba.
Ta urgi un y tur pa por fabor lesa tur informacion, incluso e “Informatiebrochure Landsexamen” prome cu yena e formulario di inscripcion online.
Ta notifica e candidatonan cu ta cumpli cu tur regla di inscripcion y a pasa e “screening” pa manda online un copia di e recibo di pago of pagonan si ta paga den parti. Pone riba bo recibo (nan) bo nomber y e vak cu bo a paga pe.
Si no entrega tur documento necesario of si e inscripcion drenta despues di dia 30 di september2021, ya no por procesa e inscripcion. E periodo menciona den ley ta di 1 di september te cu 30 di september.


text:
KRALENDIJK- Den e temporada di vírùs di corona i ku tur e medidanan apliká, ta mira violensia doméstiko oumentá. Tambe na Boneiru. Pero hende no ta papia fasil tokante violensia doméstiko.
“Direpente den un siman nos por a mira oumento di tres kaso di violensia doméstiko”, Inge Berben mènedjer di proyekto di Violensia Doméstiko ta bisa. Pa sostené e famianan vulnerabel, Gobièrnu huntu ku instansianan di ayudo a pone ochenta mucha den un akohida temporario.
Violensia doméstiko no ta un fenómeno ku ta tuma lugá den e periodo di vírùs di corona so. Berben ta enfatisá ku violensia doméstiko ta un problema skondí i tabú na Boneiru. Na momentu ku un miembro di famia trese e problema aki dilanti, ya a tuma lugá vários insidente di violensia.
Víktimanan na palabra
Valeria* tabata víktima di violensia doméstiko. “Nos relashon a dura seis aña. Tur fin di luna nos tabata bringa. Nos tin dos yu. Durante mi embaraso tambe e tabata maltratá mi. Ora el a kuminsá violá mi seksualmente mi a bisa ta basta awor. Pa hopi aña niun hende no a tuma mi na serio”
Segun Valeria e echo ku e tabata hasi denunsia na polis pa despues kanselá esaki, a pone ku outoridatnan no a tuma su kaso na serio. Segun Ministerio Públiko na aña 2019 tabatin 48 kaso di violensia doméstiko ku a bai den korte. Un di e kasonan aki ta di e dominikana Martha*.
“5 di òktober tabata e dia mas horibel di mi bida. Nos relashon tabatin infidelidat i maltrato. Riba e dia aki mi èks-pareha a dal mi den mi kara dilanti mi yu hòmber di dos aña. Despues el a hiba mi un kunuku i purba horka mi na un pal’i waya. Hues a konden’é na seis aña di prizòn. “Nunka ántes mi a hasi denunsia. Mi tabata stim’e i mi tabata dependé di dje pa tur kos.
Yudansa
Valeria a tuma e desishon i a mèldu na akohida pa hende muhé. Aki el a haña guia pa por a sali fo’i e relashon di maltrato. “Kon futuro ta pa mi? Briante. Sin ta sinti mi ankrá i sin strès”, Valeria ta bisa orguyoso.
Pero no tur víktima sa na unda akudí pa yudansa. Espesialmente estranheronan ku ta víktima. “Mi no tabata sa ku mi por a haña yudansa na Boneiru” Martha ta bisa. “Mi ke pa kada muhé realisá ku e no mester keda ketu. Maltrato no ta stòp su so. Yama polis òf bisa un hende. Esaki por kosta bo bida.” Miéntras tantu Martha a haña e yudansa nesesario.
Ofisina di Yudansa na Víktima tin kontakto ku e víktimanan. Kuantu kaso tin ku no ta yega den korte? E instansia aki no a kontestá nos preguntanan.
Konsientisashon
Den 2019 instansianan a traha pelíkula kòrtiku tokante diferente formanan di violensia doméstiko. Segun Berben: “Konsientisá, eduká i duna konosementu ta keda un invershon sumamente importante pa ku e problema aki”.